Yuna Dan Muzik Berkualiti

Pemilik nama Yunalis Zarai ini sudah pun mengorak langkah di US. Jika dilihat di carta Spotify, kebanyakan pendengar adalah dari Los Angeles, Chicago, London dan juga Singapura. Bukankah ini membanggakan rakyat Malaysia? Penyanyi dan juga penulis lagu ini berjaya memecahkan rekod setelah memasuki carta Top 10 di Billboard. Malah lagunya juga pernah menjadi soundtrack filem Beyond The Lights (2014).

Buat pengetahuan anda, Billboard adalah jenama media hiburan Amerika yang menerbitkan berita, video, pendapat, reviu, dan juga carta muzik terkini. Ini termasuklah Hot 100 dan juga Billboard 200. Bukan mudah untuk artis memasuki carta Billboard kerana persaingan muzik di sana tersangatlah tinggi.

Zee Avi adalah artis pertama yang menduduki carta Billboard. Melalui album sulung Zee Avi yang berjudul ‘Brushfire Records & Monotone Present: Zee Avi’ mendapat tempat ke-130 dalam Billboard 200 dan No. 2 dalam carta Top Heatseekers pada tahun 2009. Album keduanya pula ‘Ghostbird’ yang diterbitkan pada 2011 berjaya menduduki tangga teratas. Selepas Zee Avi, kini Yuna pula menempah nama dalam carta Billboard melalui album ‘Chapters’.

Yuna juga pernah bekerjasama dengan AG Coco untuk album Material. Menurut AG, sejak dia bekerja dengan Yuna, dia faham dengan kehendak Yuna untuk muzik dan apa yang hendak disampaikan. Yuna juga turut memuji sentuhan AG Coco kerana lagunya terdapat ‘string’.

Awal kemunculan Yuna, dia begitu popular dengan lagu Dan Sebenarnya. Diceritakan juga dari Noh Salleh sendiri, dia berkata Yuna pernah menangis kerana dituduh sombong oleh media. Nasihat Noh kepada Yuna hanyalah satu, “You buat muzik ini untuk siapa?”

Jika dikatakan bahawa artis Malaysia ini tidak berkualiti, marilah kita lihat pencapaian artis Malaysia yang sepatutnya anda banggakan. Ya, semuanya adalah dari indiependent scene.

Sememangnya di negara kita sendiri terdapat muzik yang hebat belaka. Janganlah berharap kepada media dan radio sahaja. Malaysia mempunyai ramai pemuzik yang berbakat, bijak dan bakal menempa nama ke luar negara. Jadilah pendengar yang bijak untuk cari sesuatu yang segar. Jika anda mahukan industri muzik baru, maka mentaliti anda perlu berubah.

Jika radio ‘memaksa’ anda mendengar sesuatu lagu, lagu yang teruk pun akan melekat di telinga anda. Pihak radio banyak memaksa netizen mendengar lagu yang tidak berkualiti. Jika dilihat, banyak sahaja muzik yang mahal di Malaysia dan tidak berpeluang untuk masuk radio (meskipun CD sudah dihantar). Pada pendapat penulis, kemungkinan radio mencipta ‘trend’ kerana tidak mahu hilang ‘rating’. Adakah citarasa rakyat Malaysia terhadap muzik ketinggalan? Lagu yang berkualiti perlu diberi ruang. Bukalah minda anda untuk mendengar sesuatu yang baru. Jika bukan anda yang mendengar, siapa lagi?

Anda juga sebagai peminat muzik tidak seharusnya menghalang minat muzik orang lain. Tidak kiralah anda dari genre hip-hop, rock, punk, metal, pop, country dan lain-lain. Penulis memetik kata-kata dari Edrie Hashim : “Muzik semua sama. Semua ada lapan not. Zaman dulu lapan not, zaman sekarang pun lapan not.”


Benarkah Kitabullah Dan Rasulullah   Mengabaikan Peranan Bangsa?

Seringkali kita dapati hujah – hujah berbentuk sindirin yang mendakwa

“bangsa tidak penting”
“Al Quran tidak bercakap tentang bangsa”

Apatahlagi apabila isu bangsa kembali di gembar gemburkan dalam media selepas DYMM Sultan Selangor murka dengan seorang tokoh politik yang menghina bangsa Bugis. Saya tidak mahu komen panjang hal ini kerna dalam politik, banyak mayanya dan memang sifat politikus suka mensasikan suatu isu agar suasana politik itu meriah hingga isu sebenar tidak kelihatan. Maka, katakan lah ucapan penghinaan itu tidak berlaku. Saya ‘declare’ awal-awal supaya pendirian saya tidak menyebelahi mana-mana parti politik kepartian adalah jelas.

Apa yang saya nak sentuh disini ialah bagaimana respon jelata dalam isu bangsa. Apabila melihat di ruangan komen, banyak yang memberi komentar dengan penuh yakin tahap dewa bahawa bangsa itu langsung tidak penting, yang lebih parah mendakwa tiada nas bercakap tentang bangsa. Yang penting Islam.

Konsep Bangsa Dalam Quran dan Hadis

Allah Taala berfirman dalam Surah Al Hujurat ayat 13 :

يَٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ
“Wahai umat manusia! Sesungguhnya Kami telah menciptakan kamu dari lelaki dan perempuan dan Kami telah menjadikan kamu berbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain).” AL HUJURAT : 13

Allah SWT menciptakan manusia berbangsa-bangsa dan bersuku-suku agar mereka saling kenal mengenal.

Allah Taala berfirman lagi dalam Surah Ar Rum ayat 22:
وَمِنۡ ءَايَٰتِهِۦ خَلۡقُ ٱلسَّمَٰوَٰتِ وَٱلۡأَرۡضِ وَٱخۡتِلَٰفُ أَلۡسِنَتِكُمۡ وَأَلۡوَٰنِكُمۡۚ إِنَّ فِي ذَٰلِكَ لَأٓيَٰتٖ لِّلۡعَٰلِمِينَ ٢٢
“Dan di antara tanda-tanda yang membuktikan kekuasaanNya dan kebijaksanaanNya ialah kejadian langit dan bumi dan perbezaan bahasa kamu dan warna kulit kamu. Sesungguhnya yang demikian itu mengandungi keterangan-keterangan bagi orang-orang yang berpengetahuan”. AR RUM : 22

Allah SWT menciptakan manusia berlainan bahasa dan kulit sebagai tanda-tandaNya, yang mana kita sebagai hambaNya yang beriman perlu bertafakkur atas penciptaan-penciptaannya termasuk penciptaan bangsa-bangsa manusia yang mempunyai banyak rahsia-rahsia, serta iktibar dan tauladan.

Kejadian pelbagai bangsa adalah ciptaan Allah dan tiada Allah mencipta sesuatu dengan sia-sia melainkan ada hikmah dan pelajaran samada kita sedar atau tidak sedar. Mengatakan bangsa tidak penting adalah menolak hikmah kejadian Allah dan menghina bangsa lain juga adalah menghina ciptaan Allah.

Dari Wathilah bin al Asqa’ bahawa Rasulullah bersabda :

إن الله اصطفى من ولد إبراهيم إسماعيل و اصطفىى من ولد إسماعيل بني كنانة واصطفى من بني كنانة قريشا و اصطفى من قريش بني هاشم واصطفني من بني هاشم

“Sesungguhnya Allah telah memilih keturunan Nabi Ibrahim a.s akan Nabi Ismail dan Allah memilih keturunan Nabi Ismail a.s akan Bani Kinanah. Dan Allah telah memilih dari Bani Kinanah itu akan bangsa Quraisy dan Allah memilih dari bangsa Qurais itu akan Bani Hasyim dan Allah memilih aku dari Bani Hasyim”. (HR Imam Ahmad dan Imam Muslim)

Diriwiyatkan daripada bapa saudara, al Abbas r.anhu bahawa Nabi pernah bersabda:
إن الله خلق الخلق فجعلني من خيرهم من خير فرقهم و خير الفريقين ثم تخير القبائل فجعلني من خير قبيلة ثم تخير البيوت فجعلني من خير بيوتهم فأنا خيرهم نفسا و خيرهم بيتا

“Sesungguhnya Allah Taala telah mencipta makhluk, lalu Allah menjadikan aku paling terbaik dari kalangan mereka (makhluk Allah) dan zaman yang terbaik. Kemudian Allah Taala juga memilih kabilah-kabilah dan menjadikan aku dari kabilah yang terbaik. Kemudian Allah Taala memilih rumah tangga, lalu menjadikan aku dari rumah tangga yang terbaik. Sesungguhnya aku adalah paling terbaik dari sudut jiwa dan rumah tangga (berbanding orang lain)”. (HR Imam Ahmad dan Imam Tirmizi)

Baginda juga bersabda dalam satu hadis :

الأئمة من قريش
“Para pemerintah itu mestilah dari bangsa Quraisy” (Jami’ al Ahkamul Fiqhiyah Imam Qurtubi)

لا يزال هذا الأمر في قريش ما بقي من الناس

“Urusan pemerintahan akan terus berada di tangan Quraisy, selagi ada manusia di atas muka bumi ini”. (HR Imam Muslim)

Jelas dalam Al Quran dan Hadis mengiktiraf peranan bangsa sebagai satu nikmat yang wajib di syukuri. Nabi Muhammad berbangga dengan darah Quraisnya, maka adakah salah seseorang itu berbangga dengan bangsa nya? Maka berbangga dengan bangsa sendiri tidak salah kerana memang fitrah sesorang akan mencintai bangsa dan tanah airnya. Hanya yang salah apabila menghina bangsa lain. Nah, ini baru ‘racist’. Sebelum terlupa, dalam Al Quran ada surah yang namanya Surah Quraisy.

Terdapat pelbagai bangsa di atas dunia ini yang tidak dapat saya sebutkan kesemuanya disini. Ala Kulli Hal sampai maksud.

Allah melihat taqwa bukan bangsa?

Baik, kita kembali melihat firman Allah Taala yang disebutkan sebelum ini dalam Surah Al Hujurat ayat 13 dan tambahan ayatnya :

يَٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ إِنَّ ٱللَّهَ عَلِيمٌ خَبِيرٞ ١٣
“Wahai umat manusia! Sesungguhnya Kami telah menciptakan kamu dari lelaki dan perempuan dan Kami telah menjadikan kamu berbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain). Sesungguhnya semulia-mulia kamu di sisi Allah ialah orang yang lebih takwanya di antara kamu, (bukan yang lebih keturunan atau bangsanya). Sesungguhnya Allah Maha Mengetahui, lagi Maha Mendalam PengetahuanNya (akan keadaan dan amalan kamu)”. AL HUJURAT : 13

Pada ayat di atas, Allah menyentuh perihal bangsa dan Allah juga menyebut tentang taqwa. Maka kedua-duanya adalah aspek yang tidak diabaikan oleh Allah. Berbangga dengan bangsa tidak menafikan sifat taqwa asalkan kita tahu hakikatnya yang paling mulia disisi Allah adalah orang paling taqwa di antara kita.

Usulnya, dalam konteks hubungan manusia dengan Allah, taqwa tidak mengenal bangsa tetapi tidak lah ternafi taqwa apabila bercakap tentang bangsa. Ini lah kasih sayang Allah kepada semuanya hambaNya agar setiap mereka merasakan penting disisi Allah walau berbeza warna kulit, bangsa dan tempat. Ini jelas. Taqwa tetap ukuran teratas.

Oleh kerana itu, Nabi juga bersabda:

اسمعوا و أطيعوا وإن استعمل عليكم عبد حبشي كأن رأسه زبيبه
“Dengar dan taatilah walaupun yang memerintah kamu itu merupakan seorang hamba habsyi, seolah-olah kepalanya seperti pelepah kurma”. (HR Imam Bukhari)

Memahami Hadis ‘Para Pemimpin adalah dari Bangsa Quraisy

Rasulullah pernah bersabda:

Hadis ini menurut sebahagian Ulama’ adalah hadis sahih begitu juga hadis – hadis sahih yang diriwayatkan oleh Imam Muslim tentang khilafah bagi Quraisy. Berlaku kesepatakan di zaman sahabat dan para ulama’ bahawa jawatan Imam (pemerintah) hendaklah dipilih dari Quraish.

Hinggakan di dalam Kitab Al Ahkam Al Sulthoniyah karangan Imam Mawardi meletakkan salah satu syarat pemerintah ialah Nasab dan nasab Quraisy lebih menjadi pilihan.
Maka datang Ibn Khaldun menerusi kitabnya Al Mukaddimah yang mensyarahkan makna (roh) hadis tersebut. Menurut beliau, ketua Negara atau pemerintah itu mestilah seseorang yang mempunyai kekuatan. Dalam masyarakat Arab ketika itu, bangsa Quraisy adalah puak arab yang paling kuat, berpengaruh dan dihormati (asobiah gholibah). Mereka mempunyai kelompok dan keluarga yang besar. Dengan kelompok yang besar serta berpengaruh, keputusan yang diambil akan mudah diterima dan dihormati. Ini akan membawa kepada kesatuan dan mengelakkan perpecahan dalam masyarakat dan umat. Memang di antara cara musuh memecah belahkan masyarakat ialah dengan menaikkan pemimpin dari bangsa minoriti dalam satu negara. Akibatnya negara tersebut berterusan dalam ketidakstabilan. Adakah Baginda racist ketika menuturkan pepimpin mesti dari Quraisy? Sudah tentu tidak. Hadis ini menunjukkan kebijaksaan Baginda dalam interaksi politik di zaman Baginda dan budaya arab itu sendiri.

Ucapan Baginda ini dipanggil siyasah amaliah (praktikal politik) Baginda pada realiti ketika itu dan tidak berlawan dengan prinsip Islam itu yang meletakkan ketaqwaan lebih utama.
Allah dan Rasul juga lebih mengetahui maksud hadis tersebut. Namun dalam konteks dunia moden hari ini, pendapat Ibn Khaldun lebih harmoni untuk diguna lantaran bukan semua tempat mempunyai bangsa Quraisy untuk diangkat menjadi pemimpin. Jika berpegang secara literal, akan menghadapi kesukaran melantik ketua. Maka lihat kepada ruh hadis yakni seorang pemerintah mesti mempunyai kekuatan dan kekuatan utama adalah dominasi bangsa pemerintah itu sendiri (asobiah gholibah) dan asobiah gholibah bukan asobiah yang tercela.

Ketuanan Melayu sebagai Asobiah Gholibah

Dalam konteks di tanah air kita, Asobiah Gholibah (Bangsa yang dominan) di Malaysia adalah bangsa melayu. Para Sultan sebagai pemilik asal tanah melayu adalah melayu, para pemimpin yang dominan adalah melayu bahkan Malaysia itu sendiri dari tanah melayu. Apatahlagi di Malaysia, termaktub dalam perlembagaan Melayu itu adalah beragama Islam yang boleh memenuhi syarat menjaga agama Islam. Maka, kekuatan dominanisasi itu ada pada bangsa melayu. Pada ramalannya, akan berlaku kucar kacir jika pemerintah tertinggi dari bangsa lain yang datang minoriti. Ketaatan sukar diterjemahkan namun tiada yang mustahil disisi Allah Taala. Saya serahkan jawapan ini kepada pembaca, adakah anda sebagai bangsa melayu sanggup bertuankan bangsa lain walhal tanah ini asalnya tanah anda? Ambo Tak se boh!

Perasaan kecewa atau tidak mencintai bangsa adalah kerana tidak tahu sejarah bangsanya. Tak kenal maka tak cinta. Ada pepatah berbunyi:

“Jika hendak rosakkan tanaman, racunilah akarnya, jika hendak merosakkan bangsanya, racunilah sejarahnya..”

Di dalam buku Architects of Deception : Secret History of Freemasonry, TIGA CARA melemahkan dan menjajah suatu negeri yang diperanankan oleh orientalis dalam perang saraf iaitu :

1. Kaburkan sejarahnya
2. Hancurkan bukti-bukti sejarah bangsa itu hingga tidak mampu diteliti dan dibuktikan kebenarannya
3. Putuskan mereka denga leluhur dengan mendakwa nenek moyang mereka itu bodoh lagi primitif.

Saya tidak berhajat memanjang tulisan berhubung sejarah dan kehebatan bangsa melayu yang sudah banyak tertulis. Pesan bonda saya,

“mereka yang tidak pedulikan sejarah, tunggulah nescaya putaran sejarah akan datang kembali menghukumnya”

“hatta di dalam Al Qur’an sendiri, banyak cerita sejarah sebagai iktibar dan tauladan bagi umat”

Asobiah Yang Tercela

Rasulullah ketika ditanya tentang asobiyah (semangat bangsa / kaum),
يا رسول الله , أ من العصبية أن يحب الرجل قومه ؟
Wahai Rasulullah! Apakah kecintaan kami kepada kaum itu dikatakan al-asabiyyah?
لا ، ولكن من العصبية أن يعين الرجل قومه على الظلم

Sabda Baginda : “Tidak, sebaliknya asabiyah itu ialah apabila kamu menolong kaummu atas kezaliman”. HR Imam Ibnu Majah

Jika seseorang itu meletakkan bangsanya sendiri sebagai asas perjuangan melebihi kepentingan agamanya sendiri, lebih mengutamakan bangsanya sendiri melebihi persaudaraan Islam dan meletakkan bangsanya di tempat yang paling tinggi walaupun bangsanya melakukan kezaliman dan ketidak adilan kepada bangsa-bangsa lain, maka seseorang itu sudah menganuti asobiah yang tercela oleh syara’. Asabiyyah ini (asobiah jahiliah) yang ditentang oleh Baginda yakni semangat bangsa atau perkauman yang berlaku penindasan dan perbuatan zalim, membuta tuli membela bangsa atau kaumnya yang terang berlalu zalim dan menafikan hak bangsa lain.

ليس منا من دعا إلى عصبية
“Bukan termasuk ummatku bagi sesiapa menyeru kepada asabiyah”. (HR Abu Daud).

Saya percaya jika para pembaca menjumpai hadis di atas atau semisal maksudnya, akan memahami apakah asobiah yang dimaksudkan oleh Baginda dalam hadis tersebut.
Seperti mana ada asobiah yang tercela, di sana ada Asobiah yang terpuji yakni semangat permuafakatan dan persefahaman yang terbentuk dalam struktur sosial masyarakat hingga membudaya sikap tolong-menolong dan bekerjasama antara satu sama lain. Menurut Ibn Khaldun, Asabiyah ini (berdasarkan semangat perpaduan sosial atau kesetiakawanan) amat penting untuk menciptakan perpaduan dan etika sosial yang mengikat hubungan manusia dalam sesuatu bangsa.

Kesimpulan

Fenomena yang berlaku pada hari ini, wujud sebahagian kita yang ghairah yang memisahkan perjuangan melayu dan Islam. Kata mereka, mereka hanya perjuangkan Islam. Bangsa tiada tempat dalam perjuangan. Mereka berpandangan perjuangan melayu adalah bersifat perkauman sempit yang diharamkan oleh Islam. Tiada penghargaan kepada sejarah, asal usul kerana merasakan tiada kepentingan. Lebih parah, mereka mempunyai persepsi negatif dan naïf kepada sejarah dan warisan leluhur umat melayu Islam di tanah air.

Sementara di sana ada juga puak yang memperjuangkan melayu tetapi bersikap acuh tidak acuh akan nilai Islam. Apakah makna melayu tanpa jati diri Islam.
Allah menyentuh perihal bangsa dan Allah juga menyebut tentang taqwa. Maka kedua-duanya adalah elemen yang tidak diabaikan oleh Allah. Berbangga dengan bangsa tidak menafikan sifat taqwa asalkan kita tahu hakikatnya yang paling mulia disisi Allah adalah orang paling taqwa di antara kita dan tidak menghina bangsa lain.

Bersyukur dilahir satu bangsa tertentu ialah dengan membangunkan kekuatan ciri bangsa itu untuk membangunkan peradaban dan ketamadunan yang berteraskan syariat dan hakikat yang dibawa oleh Rasulullah .

Sekian,
Angah Sunan

Rujukan:
1. Imam Abu Hasan Al Mawardi, Al Ahkam Al Sulthoniyah, Musthofa al Bab al Halabi, Mesir
2. Ibn Khaldun, Muqaddimah Ibn Khaldun, Dar Ibn Khaldun, Iskandariah
3. Syaikh Khalid Ali Muhammad Al Anbariy, Fiqh As Siyasah As Syar’iyah Fi Dhau Al Qur’an Wa As Sunnah Wa Aqwal Salaf al Ai’mmah
4. Ustaz Mohammad Nidzam Abdul Kadir Al Jarumi, Fikh Kenegaraan Siyasah Syariah Negara Kontemporari, Pelima Sdn Bhd (2012)
5. Tun Suzana Tun Othman, Asobiah & Perjuangan Melayu, Pertubuhan Kesedaran Melayu & Islam (KEMUDI)
6. Imam Ibnu Majah, Sunan Ibn Majah, Cetakan Maktabah Ludhyanvi Pakistan


Perog0l Bersiri Paling K3jam Di Malaysia

Kekecewaan, hal yang bukan semua orang di atas muka bumi ini mampu tempuhi. Tidak kiralah kecewa sebab apapun, daripada kekecewaan apabila pasukan bolasepak kesayangan tewas diratah musuh ketatnya hinggalah kepada kekecewaan yang terhasil daripada putus cinta atau kehilangan orang yang tersayang.

Oleh itu, terdapat individu yang menyimpan sebuah perasaan d3ndam yang mendalam setelah mengalami kekecewaan. Pendaman d3ndam yang juga kemudian membawa kepada pertumpahan d4rah orang lain.

Inilah siri j3nayah yang berlaku lebih 3 dekad yang lalu di negara kita. Seorang penj3nayah yang melakukan j3nayahnya kerana kononnya ingin membalas d3ndam atas kekecewaan yang dialaminya. Hasil daripada ‘kekecewaannya’, belasan gadis yang tidak bersalah diragut maruah mereka oleh lelaki ini. Bukan itu sahaja, ada juga yang ny4wanya dicabut oleh lelaki ini.

J3nayah Lee Chow Meng

Segalanya bermula pada tahun 1985 apabila Lee Chow Meng, seorang lelaki berbangsa cina yang dikatakan mempunyai rupa paras yang menawan ini berasal dari Mentakab, Pahang. Pada asalnya, Chow Meng hanyalah seorang lelaki biasa yang baru sahaja menetap bersama dengan teman wanitanya di Kelantan.

Kisah cinta Chow Meng akhirnya terputus di tengah jalan apabila teman wanitanya itu sudah tidak dapat bertahan lagi dengan sikap Chow Meng yang suka berhibur dengan wanita-wanita lain di Negara Gajah Putih, Thailand yang juga berada hanya bersebelahan dengan negeri yang didiami mereka itu. Chow Meng yang masih menyimpan perasaan sayang yang teramat terhadap teman wanitanya itu cuba untuk menyelamatkan hubungan mereka akan tetapi usahanya itu gagal dan dia berasa kecewa lalu mengalami tekanan akibat daripada perpisahan tersebut.

Sejak daripada perpisahan itu, Chow Meng mula membenci wanita dan merasakan yang kaum wanita harus membayar semula kekecewaan yang dialaminya itu. Oleh itu, dia telah mula merancang untuk menggoda dan membalas d3ndam terhadap wanita-wanita terutamanya yang mempunyai wajah seakan-akan bekas teman wanitanya. Dia mula mencari wanita di surat-surat khabar dengan menelefon nombor-nombor telefon yang tertera pada iklan-iklan di akhbar tersebut. Modus operandinya mudah, dia akan memikat wanita-wanita yang dihubunginya dengan ayat-ayat manis yang dilontarkan dari bibirnya.

Kemudian, dia akan cuba memujuk wanita-wanita tersebut untuk keluar bersama dengannya. Di sinilah j3nayahnya bermula, Chow Meng akan memasukkan pil khayal ke dalam air mangsanya lalu membuatkan mangsa-mangsanya menurut segala apa yang dikatakan oleh Chow Meng. Chow Meng selalunya akan mengambil segala barangan berharga mangsa sebelum m3r0g0l mereka dan jika bernasib baik, mereka tidak akan dib*n*h.

Nama Chow Meng juga mulai naik hasil daripada laporan-laporan yang dibuat oleh m4ngs4-m4ngs4nya yang tidak dib*n*h. Ditambah pula dengan penemuan pihak berkuasa terhadap dua rangka m4y4t wanita secara berasingan di Selangor dan Perak juga menaikkan lagi nama Chow Meng yang sudahpun merupakan suspek utama dalam buruan pihak berkuasa. Manakan tidaknya, pihak berkuasa telah menerima banyak laporan berkenaan kegiatan j3nayahnya dan dia seharusnya diberkas untuk dibawa ke muka pengadilan dengan segera.

Pihak berkuasa pun mula melakukan pemburuan secara besar-besaran terhadap gerangan yang bernama Chow Meng yang begitu licik dalam mengelakkan dirinya daripada dikesan. Kelicikannya ini kemudian menjurus kepada penawaran wang berjumlah RM20,000 kepada sesiapa yang berjaya memberikan maklumat terperinci mengenai Chow Meng.

Tidak terhenti di situ, pihak berkuasa juga telah menampal puluhan ribu poster wajah Chow Meng di serata negara dalam usaha memberkas penj3nayah merbahaya ini. Malang sekali, kesemua usaha ini gagal dan kegagalan inilah yang sekali lagi membawa kepada penawaran wang yang jumlahnya begitu besar iaitu RM50,000 kepada sesiapa yang berjaya menangkap Chow Meng untuk dibawa ke muka pengadilan.

Penangkapan Pihak Berkuasa Terhadap Chow Meng

Tarikh 28 Ogos 1997, lebih 10 tahun daripada tahun Chow Meng memulakan kegiatan j3nayahnya. Pada tarikh tersebut, Lee Chow Meng telah mengvgut salah seorang m4ngs4 r0g0lnya untuk menyebarkan gambar b0gel m4ngs4ny4 yang diambil oleh Chow Meng sendiri.

Jika Chow Meng tidak menerima wang RM10,000 daripada wanita tersebut. Gambar itu akan tersebar. Mujur sekali wanita tersebut tidak panik dengan ugvtan daripada Chow Meng itu lalu terus ke balai polis dan membuat sebuah laporan polis berkenaan ugvtan daripada Chow Meng tersebut.

Hasil daripada laporan tersebut, Chow Meng kembali diburu pihak berkuasa semula. Lee Chow Meng akhirnya berjaya ditangkap setelah sekian lama usaha untuk menangkapnya dilaksanakan. Walaupun begitu, beliau masih ‘liat’ untuk ditangkap. Chow Meng dikatakan menyedari kehadiran pihak berkuasa dan cuba melarikan diri sebelum dit3mbak di kaki oleh pihak berkuasa.

Walaupun sudah dit3mbak, dia berjaya memasuki keretanya dan cuba untuk memandu dalam usahanya menyelamatkan diri. Mujur sekali, pihak berkuasa kita yang cekap dan mahir berjaya juga menahan Chow Meng dan membawanya ke muka pengadilan.

Di mahkamah, Lee Chow Meng hanya berjaya dibuktikan bersalah di atas satu pertuduhan sahaja di mana dia dibuktikan bersalah atas kem4ti4n seorang pendandan rambut. Dikatakan bahawa Chow Meng tidak dapat dibuktikan bersalah di atas pertuduhan-pertuduhannya yang lain kerana kekurangan bukti.

Lee Chow Meng dijatuhkan hvkuman 15 tahun p3njara di atas kesalahan tersebut. Setelah seberapa ketika dia menjalani hvkumannya, dia disahkan positif HIV dan dipindahkan ke sel berasingan di p3njara. Pada tarikh 30 Mac 2001, Chow Meng dikerahkan ke Hospital Taiping akibat masalah kesihatannya tambahan lagi dengan antibodinya yang lemah. Setelah hampir dua minggu terlantar di hospital, Lee Chow Meng pun menemui aj4lnya pada tanggal 10 April 2001.

RUJUKAN :


Sejarah Evolusi Tandas Sepanjang Peradaban Manusia

Dalam kehidupan seharian dan moden ini, tandas merupakan ruangan ataupun perkakas disebuah rumah atau bangunan yang sering dipandang remeh. Bagi perspektif kita, apalah sangat kegunaan tandas selain melepaskan hajat tidak kira kecil atau besar. Pelbagai gelaran diberikan, seperti “jamban” di Malaysia dan pelbagai gelaran lain seluruh dunia seperti di Amerika Syarikat ia dipanggil “Loo”,”The John” dan “W.C” (Water Closet). Meskipun dengan pelbagai gelaran yang kelakar dan menjijikkan, tandas ialah tempat privasi paling penting untuk kita “melepaskan hajat”. Ciri-ciri penting ini wajib  dalam sebuah bangunan mahupun rumah masakini. Namun tidak semua orang di dunia boleh menikmatinya walaupun ia sudah wujud sejak sekian lama dari permulaan peradaban manusia lagi.

Sewaktu zaman empayar Rom yang hebat, tandas dibina bersama ruangan mandian awam dimana para lelaki dan wanita melepaskan hajat mereka bersebelahan antara satu sama lain. Orang Rom menggangap aktiviti melepaskan hajat ditandas sebagai perkara sosial, seperti membincangkan isu semasa, dan bertukar pendapat.

Untuk membersihkan diri selepas selesai melepaskan hajat, sebatang kayu yang diletakkan bersama span digunakan untuk mencuci punggung. Air dibawah saliran tandas batu ini akan mengalirkan najis untuk dilepaskan ke persekitaran. Walaupun ramai berpendapat bahawa Empayar Rom menerajui teknologi pembentungan yang bersih sewaktu tamadun purbakala, Tanggapan itu benar-benar silap.

Walaupun empayar Rom terkenal dengan teknologi tandas purba yang maju namun ia tidaklah setanding tandas moden kita kini. Buktinya penemuan para saintis serta arkeologi menemukan pelbagai jenis parasit, seperti cacing gelang, cacing cambuk yang merupakan punca kepada disentri boleh ditemui didalam permakaman dan perkuburan rakyat-rakyat Rom sewaktu era pemerintahan Rom.

Perpindahan parasit mungkin dari amalan orang Rom seperti berus digunakan untuk mencuci punggung dan dikongsi antara satu sama lain serta tempat duduk batu yang dicemari najis. ia menjadi kebiasaan pada zaman itu. Kemajuan teknologi tandas oleh Rom turut sama musnah apabila Empayar Rom tumbang.

Di zaman pertengahan di Eropah pula terutama sekali di Perancis, penduduk zaman itu telah pun membiasakan diri membuang najis di dalam baldi najis. Kemudian apabila penuh, najis itu dicurah melalui lorong dan jalanan. Orang yang lalu lalang dan pedati kuda yang membawa bekalan makanan ke pasar sudah tentu terkena percikan najis ini, mewujudkan persekitaran yang menggelikan dan berbakteria penuh dengan bauan busuk, hancing.

Malahan, orang yang membuang baldi najis melalui balkoni rumah mereka ketika itu sudah pasti menjeritkan perkataan “Gardez l’eau” iaitu bermaksud “berhati-hati dengan najis!”kepada orang yang lalu-lalang dibawah. Keadaan begitu kotor ini menyebabkan penyebaran wabak “Black Death” yang begitu pantas dan membunuh 2/3 populasi di eropah pada Zaman Pertengahan.

Pada tahun 1775, Alexander Cummings berjaya mencipta kedap untuk tandas dinamakan sebagai “S-Trap” (Perangkap-S), Perangkap ini direka bertujuan menghalang gas yang busuk dari saluran pembentungan dari terus memasuki rumah. Ia dipasang pada mangkuk tandas dan ciptaan beliau masih digunakan sehingga kini. Ini membolehkan tandas dibina bersama dengan struktur rumah tanpa perlu mengasingkannya jauh dari rumah untuk mengelakkan bauan kumbahan dari memasuki rumah. Melalui teknologi kedap ini, selain dari menghalang gas pembentung memasuki rumah, ia juga menwujudkan kesan sifon (Siphonage-effect) melalui air curahan, seterusnya menarik sisa najis dengan efisyen secara keseluruhan.

Pada abad ke-19, peningkatan penduduk yang makin memuncak di Empayar Britain. Bilangan najis yang dihasilkan oleh penduduk memuncak dan tandas disediakan pula tidak mencukupi. Bandaraya yang terlebih penduduk seperti Manchester dan London, penduduk terpaksa berkongsi tandas. Satu tandas sudah pasti dikongsi dengan 100 orang yang lain. Ini menyebabkan limpahan kumbahan ke lorong-lorong dan sungai di Britain ketika itu. Limpahan kumbahan ini bercampur dengan bekalan minuman dimana ia tidak dirawat ketika itu. Ditambah pula dengan najis dari haiwan belaan seperti kuda dan sebagainya, puluhan ribu penduduk maut akibat penyakit bawaan air. Wabak Kolera tersebut melanda antara 1830an dan 1850an di Britain.

Pembuangan sisa najis secara tidak betul adalah “resepi” kepada malapetaka. Sisa najis yang tidak dibuang secara betul sudah pasti mempunyai sebatian kuman merbahaya seperti Kolera yang mampu membawa maut jika kuman ini  bercampur dengan bekalan air minuman manusia ataupun dikawasan takungan/tadahan air. Penyakit yang dibawa melalui sisa najis ini mampu memberi kesan buruk kepada kesihatan seseorang. Oleh itu pada tahun 1848, kerajaan di Britain mengarahkan setiap rumah yang baru dibina mempunyai Bilik Air (W.C) atau ruang tandas dengan lubang tandasnya ditadah dengan abu. Orang yang mengosongkan najis tersebut dikenali sebagai “night soil men” akan disuruh mengosongkan lubang tandas yang berisi abu sesudah penuh. Walaubagaimanapun, selepas musim panas pada tahun 1858 di Britain menyebabkan najis mereput lalu menyebabkan “The Great Stink”. Kerajaan terpaksa membina sistem pembentungan yang sistematik, yang berjaya disiapkan tahun 1865. Sejak itu, penularan wabak Kolera, Tifoid dan penyakit bawaan air menurun mendadak.

Kini,
masyarakat moden tidak perlu lagi risaukan najis yang tiba-tiba jatuh dari atas
dengan adanya kemajuan dari segi teknologi tandas dan bolehlah melepaskan hajat
tanpa perlu rasa gusar.Namun, tandas  memainkan peranan penting dalam kehidupan
masyarakat tamadun moden kini. Tanpanya, tidakkah kita terfikir apa akan
berlaku dengan masyarakat kita kelak.

RUJUKAN:

A Brief History of The Flush Toilet. https://www.baus.org.uk/museum/164/the_flush_toilet

Roman Plumbing: Overrated. https://www.theatlantic.com/health/archive/2016/01/ancient-roman-toilets-gross/423072/

The First Cholera Epidemic in St. Petersburg. http://www.environmentandsociety.org/arcadia/first-cholera-epidemic-st-petersburg

Roman toilets may actually have been bad for public health. https://www.sciencemag.org/news/2016/01/roman-toilets-may-actually-have-been-bad-public-health

Cholera In Wetminster. https://www.choleraandthethames.co.uk/cholera-in-london/cholera-in-westminster/

5 Ways Toilets Change the World. https://www.livescience.com/41334-5-ways-toilets-change-world.html


Sejarah Keluarga Weasley Dalam Harry Potter

“Ah! Another Weasley. I know just what to do with you.”

Berikut ialah potongan ayat dari Sorting Hat ketika pengisihan rumah buat Ronald Weasley (Ron) berlaku di dalam novel/filem Harry Potter and Sorcerer Stone. Berdasarkan ayat ini, dapat kita ketahui bahawa The Sorting Hat, pernah menemui keturunan Weasley yang acap kali menjadi pelajar di Hogwart.

Dalam Prisoner Of Azkaban, Ron menunjukkan kepada Harry gambarnya ketika bercuti di Mesir bersama keluarganya. Namun, apakah anda tahu sejarah atau ringkasan cerita di sebalik keluarga Weasley ini?

Kisah awalnya bermula dari Septimus Weasley. Septimus Weasley berkahwin dengan Cedrella Black menyebabkan Cedrella Black ditendang dari keluarga Black kerana keluarga Black menganggap Weasley sebagai Blood Traitor (mudah berinteraksi dengan Muggle). Mereka dikurniakan anak bernama Arthur Weasley.

Arthur kemudiannya berkahwin pula dengan Molly Prewett. Mereka dikurniakan 6 anak, 5 darinya lelaki dan seorang ialah perempuan.

William Arthur Weasley

Charlie Weasley

Percy Ignatius Weasley

Fred Weasley

George Weasley

Ronald Billius Weasley

Ginevra Molly Weasley

William Arthur Weasley

Anda lebih mengenalinya sebagai Bill Weasley. Selepas tamat sekolah, dia bekerja sebagai Pemecah-Sumpahan (Curse-Breaker) di Bank Gringotts yang terletak di Mesir. Berkahwin dengan Fleur Delacour, graduan dari Beauxbatons, mereka dikurniakan 3 anak bernama Victoire, Dominique dan Louis.

Charles Weasley

Hanya muncul sekilas lalu di dalam gambar sahaja, Charles atau Charlie Weasley merupakan seorang pengkaji naga yang belajar di Romania. Ceritanya tidak banyak disiarkan di dalam filem, tetapi banyak diterangkan di dalam novel terutamanya Harry Potter and Sorcerer Stone ketika Rubeus Hagrid meminta pertolongannya bagi menjaga Norbert si Naga Norwegian Ridgeback.

Percy Ignatius Weasley

Percy merupakan satu-satunya adik-beradik Weasley yang penulis sedikit tidak suka kepadanya. Mungkin kerana terlalu setia kepada Cornelius Fudge sehingga sanggup membelakangkan keluarganya. Namun, dia akhirnya kembali ke pangkuan jalan dalam Battle Of Hogwart bagi menentang Voldemort dan Death Eaters. Dia berkahwin dengan Audrey Weasley dikurniakan dua anak perempuan, Molly dan Lucy serta kini bekerja sebagai Head Of Department Of Magical Transportation di Ministry Of Magic.

George Weasley / Fred Weasley

Kembar yang berbagai karenah, ragam dan jenaka ini merupakan watak dominan dalam Harry Potter. Selain mempunyai akal yang panjang, prankster dan pencipta, mereka berdua juga ialah pengasas Weasleys’ Wizard Wheezes di Diagon Alley. George berkahwin dengan Angelina Johnson dan dikurniakan anak bernama Fred dan Roxanne. Manakala Fred m4ti dalam pertempuran Battle Of Hogwart yang menjadi antara babak paling sedih sepanjang filem.

Ronald Billius Weasley

Lebih dikenali sebagai Ron, dia merupakan salah satu dari tiga watak utama yang sangat popular. Setelah pertempuran Battle Of Hogwat tamat, dia diserap menjadi Auror sebelum berhenti dari kerjanya itu bagi menolong abangnya, George Weasley bagi menjalankan operasi di Weasleys’ Wizard Wheezes. Dia berkahwin dengan Hermione Grenger, merangkap sahabat baiknya sendiri dan dikurniakan anak bernama Rose dan Hugo.

Ginevra Molly Weasley

Juga digelar sebagai Ginny, anak bongsu keluarga Weasley ini merupakan watak dominan dalam Harry Potter and Chamber Of Secrets. Mempunyai patronus kuda, dia bekerja sebagai Chaser bagi kumpulan Holyhead Harpies. Kemudian, dia bekerja pula sebagai Senior Quidditch Correspondant bagi Daily Prophets sebelum diangkat ke tahap lebih tinggi, manjadi Sports Editor bagi Daily Prophets.

Dia berkahwin dengan Harry Potter dan dikurniakan tiga anak bernama James Sirius, Albus Severus dan Lily Luna.

Pada pendapat anda, siapakah ahli Weasley yang paling anda minati?

Artikel dikirimkan oleh MYpotterhead untuk The Patriots.


Orang Tollund: Mumia Pelik Dari Zaman Kegelapan Eropah

Eropah pernah ada satu zaman kegelapan yang tidak selamat untuk hidup. Ramai dulu rela mengamalkan gaya hidup serba jahil tanpa mengambil kira nilai kemanusiaan. Mereka menyambung pegangan sebegini hingga Empayar Rom datang menyebarkan pemikiran bertamadun. Namun Rom mengambil masa selama beberapa abad sebelum berjaya menjadi sebuah kuasa rantau.

Sekitar 400 S.M., Rom hanyalah sebuah republik yang baru segar tanpa pengaruh raja jahat seperti Lucius Tarquinius Superbus (535-509 S.M.). Inilah zaman yang sangat gelap dalam lembaran sejarah benua. Denmark pun tidak terkecuali. Dan tiada siapa lebih tahu tentang zaman kegelapan Denmark melainkan seorang lelaki daripada Tollund.

Orang Tollund bukan lagi seorang yang bermisteri. Hari ini sudah ada banyak ilmu pengetahuan tentangnya. Kalau tengok pada rangkanya, Orang Tollund nampak seperti baru meninggal dunia padahal sudah beralaf-alaf. Itulah rahsia pertama yang disingkap saintis.

Penemuan Orang Tollund

Denmark adalah sebuah negara yang kaya dengan tanah gambut serba subur untuk apa-apa jua tanaman bersesuaian dengan cuaca dan musim. Bagi yang tidak faham definisi pertanian, tanah gambut sebenarnya bukan tanah pun. Denmark mempunyai suhu yang sejuk. Jadi air yang bertakung lambat kering. Kalau ada saluran dan larian air, memang akan bertakung lama. Tumbuhan tertentu akan mαti jika air bertakung lama. Dalam keadaan ini, tumbuhan yang mαti akan lambat lerai (Bell, 2013).

Maka terjadilah tanah gambut. Untuk menanam sesuatu di Denmark, sebuah kawasan perlu dibersihkan terlebih dahulu. Tanah gambut tidak boleh digunakan secara pukal, tambah pula kalau masih bertakung. Jadi pada 8 Mei 1950, Viggo dan Emil Hojgaard dibayar untuk membersihkan tanah gambut di sebuah kawasan luas. Tanpa disangka, mereka menemui mαyαt yang dibuang berkedudukan seperti bayi (Foer, Morton, & Thuras, 2019). Viggo dan Emil terus berhenti.

Kerana mereka sangka itu adalah orang yang dibµnµh. Sudahlah masih segar, ditemui dalam keadaan tanpa pakaian pula. Tetapi ada banyak persoalan yang bermain dalam fikiran penyiasat. Orang Tollund ditanam dalam lingkungan 2.5 meter di bawah timbunan gambut. Pakaiannya hanya topi diperbuat daripada kulit kambing. Manakala pada leher tersergam tali tebal yang dilepaskan ke bahagian belakangnya.

Bagaimana Tubuhnya Boleh Jadi Seperti Ini?

Jawapan kepada persoalan ini ialah pada lokasi mayat itu ditemui iaitu Paya Air Tawar, tanah gambut tempat dia disemadikan. Bila kita sebut paya air tawar, mesti semua terbayang baunya yang tak enak. Itu sebenarnya bau reputan bahagian tumbuh tumbuhan yang dah mati. Sebab itulah kalau kita perasan, paya air tawar banyak reranting dan dedaun yang tenggelam dalam lopak lopak air mereka.

Perkara ini juga menyebabkan rumput dan tumbuh tumbuhan lain tak boleh hidup di paya – kawasan tu kawasan bertoksik. Selepas reranting dan dedaun tu semua tenggelam, bakteria akan mereputkan bahan bahan ini menjadi makanan. Perkara ini menyebabkan gas gas metana terhasil dan inilah punca bau busuk tersebut. Di Eropah, tindak balas kimia gas ini di waktu malam telah mewujudkan mitos will o wisp.

Pereputan bahan bahan ini oleh bakteria juga telah mewujudkan kimia sampingan – asid. Kalau setakat sedikit sahaja asidnya tu tak mengapa. Namun, jumlah bahan organik yang tenggelam dalam lopak paya adalah banyak dan ini memberi bakteria tersebut makanan yang banyak. Jadi, tak hairanlah kadar asid di kawasan paya air tawar ini agak rendah. Bagi paya di kawasan Lelaki Tollund, sumber utama bahan reput dan asid tersebut ialah lumut. Tapi, apa kaitan asid ni dengan jasad paya Orang Tollund?

Bakteria ni, bergantung pada spesis masing masing, bukan semua tempat dia boleh hidup. Bakteria yang hidup di kawasan berais tak boleh hidup di Malaysia sebab panas sangat. Sama juga dengan bakteria bawah laut yang tak boleh hidup di kawasan permukaan air.

Bagi Orang Tollund, jasadnya tak mereput kerana bakteria yang bertanggungjawab dalam mereputkan bangkai tak mampu hidup di kawasan berasid. Bakteria yang mereputkan bahan organik seperti kayu tu pula tak boleh reputkan daging bangkai. Jadi, jasad itu dijerukkan oleh paya dalam keadaan yang masih sempurna.

Kenapa Orang Tollund Mati?

Orang Tollund disahkan seorang mαngsα pembµnµhan. Cuma konteks pembµnµhan itu sendiri jauh berbeza untuk dibandingkan dengan tanggapan moden. Orang Tollund pergi buat selamanya angkara tali yang masih ada pada lehernya. Saintis pada awalnya berpendapat Orang Tollund adalah penjeηαγαh yang dijatuhi hµkµman gαηtµηg sampai mαti.

Walau bagaimanapun setelah melihat segala bahan bukti, mereka memberi jawapan yang lebih meyakinkan. Tidak pasti kenapa dia dikorbαηkan. Sama ada untuk menolak bala. Ataupun sebab-sebab tertentu yang mungkin terlalu dangkal untuk difikirkan. Walau bagaimanapun, Orang Tollund diberi penghormatan terakhir dengan upacara pengebµmian lengkap.

Sebelum menjalani proses hµkµman, Orang Tollund diberi makan bubur ikan yang masih ada dalam ususnya (oleh kerana mαyαtnya diawet dalam tanah gambut). Bubur ini dimakan dalam tempoh 12 hingga 24 jam sebelum Orang Tollund pergi buat selamanya (McGreevy, 2021).

RUJUKAN:

Bell, F.G. (2013). Engineering Properties of Soils and Rocks. Elsevier. Halaman 147. Foer, J., Morton, E., & Thuras, D. (2019).

Atlas Obscura, 2nd Edition: An Explorer’s Guide to the World’s Hidden Wonders. Workman Publishing. Halaman 100. McGreevy, N. (2021, Julai 22).

What Did Tollund Man, One of Europe’s Famed Bog Bodies, Eat Before He (ditapiskan)? Smithsonian Magazine.


4 Perkara Menarik Tentang Dolar AS Yang Perlu Anda Tahu

Dolar AS merupakan mata wang paling banyak digunakan serta terkuat di dunia walaupun terdapat beberapa mata wang lain yang miliki nilai lebih tinggi seperti dinar Kuwait.

Mata wang ini juga digunakan oleh dunia untuk mendapatkan minyak daripada negara-negara pengeluar minyak. Jadi setiap negara perlu memiliki rizab dolar AS untuk membeli minyak bagi kegunaan rakyat.

Malah kejatuhaan dolar AS juga boleh mempengaruhi ekonomi dunia. Namun banyak lagi perkara menarik yang anda perlu tahu mengenai mata wang ini. Nak tahu, ayuh soroti artikel ini.

Menurut Federal Reserve, mereka hanya membelanjakan sekitar 5.5 sen untuk menghasilkan setiap not US$1.

Hal ini menjadikan US$1 merupakan not paling murah untuk dihasilkan. Manakala not US$50 pula memerlukan Federal Reserve mengeluarkan 19.5 sen mengeluarkan not tersebut.

Not-not lain adalah seperti US$5 berharga 11.4 sen, US$10 berharga 11.1 sen dan US$20 berharga 11.5 sen.

Tahukah anda, dolar AS bukanlah dicipta menggunakan kertas walaupun dikenali sebagai matawang kertas.

Menurut Bureau of Engraving and Printing, matawang dolar AS diperbuat daripada 75 peratus kapas dan 25 peratus linen.

Jadi kepada anda semua, jika miliki banyak not dolar AS di rumah, bolehlah anda jadikannya sebagai selimut dikala musim hujan.

Dolar AS ataupun not merupakan salah satu objek kotor yang wujud di dunia ini tetapi bukan kotor sebab rasuah. Ianya dianggap kotor kerana terdapat bakteria yang bermaharajalela di dalamnya berikutan duit itu telah dipegang boleh banyak tangan.

Menurut PLOS One, mereka menemui lebih 100 jenis bakteria dalam matawang dolar AS malah terdapat juga DNA haiwan. Jadi tidak hairanlah, pengunaan kad debit dan kad kredit menjadi pilihan kerana duit fizikal terlalu kotor.

Kalau kita perhatikan not fizikal dolar AS pasti kita akan ternampak sebuah piramid dan lambang mata satu.

Bagi penganut teori konspirasi, ianya merupakan pengaruh besar iluminati dan dajal terhadap mata wang Amerika Syarikat.

Salah sebenarnya tanggapan tersebut. Tahukah anda, piramid terpampang pada not fizikal dolar AS melambangkan Amerika Syarikat yang masih muda.

Binaan piramid yang tiada bucu atasnya pula membawa maksud kemajuan Amerikat Syarikat tidak pernah berhenti.

“Eye of Providence” yang sering dianggap sebagai mata dajal sebenarnya memaparkan kepercayaan rakyat Amerikat Syarikat terhadap tuhan yang senantiasa melihat perbuatan mereka.

Artikel turut boleh dibaca di portal kewangan dan ekonomi kami, The Outlook.


Kenapa Singapura Boleh Bagi Lebih?

1. Pertama, angka 75 peratus yang dipersembahkan oleh kerajaan Singapura adalah meliputi salah satu daripadanya ialah industri pelancongan dan penerbangan memandangkan industri perlancongan Singapuralah paling terjejas teruk selepas berbillion pelaburan yang diperbuat oleh kerajaan.

2. Kedua, angka yang lebih tepat ialah daripada 25 peratus sehingga ke 75 peratus bergantung kepada sektor-sektor terpilih sahaja, bukan semuanya semua sektor. Maaf kasar, kenapa ye geng-geng macam ni suka sangat bawak fakta half-truth gini? Munafik atau jahil?

3. Ketiga, Malaysia sebenarnya cover SME-SME di Malaysia pada kadar 15-50% tidak kira datang daripada sektor-sektor apa apa pun macam Singapura. Kenapa tak bawakan fakta ni? Kenapa sengaja hidangkan fakta separuh masak macam ni macha? Itu tak kira lagi dengan segala jenis pinjaman-pinjaman kredit yang kerajaan sekarang dah sediakan untuk SME.

4. GST di Singapura mencecah 7 peratus tau. Itu pun pelan nak naikkan jadi 9 peratus dalam beberapa tahun ni. Kita di Malaysia baru sahaja menghapuskan GST, dan tahu tak berapa besar pendapatan GST yang negara kita hilang? RM21 bilion sahaja hilang masa tahun 2018 sahaja tau macha. Tu tak pilih angka 2019 dan 2020 lagi macha macha sebab 2018 tu kita sempat ber-GST selama 4 bulan awal. Berapa puluhhh billiunnnn pendapatan negara hilang pada tahun seterusnya bila takde GST?

5. Malaysia kembali menjadi negara yang bergantung pada sektor minyak dia masing-masing tau bila kerajaan hapuskan GST. Tahu tak betapa bergantungnya kita pada minyak, tahun lepas sahaja kita dah jarah RM82 bilion daripada Petronas? Dengan harga minyak yang tengah jatuh menjunam macam air terjun, apa nasib Malaysia bila GST takde?

6. Dengan keadaan yang macam tu pun, kerajaan bagi RM1600, RM 800, RM 500, diskaun bil api, tanggung sewa PPR dan Flat selama 6 bulan dan banyak lagi angka-angka serta pelbagai faedah yang kerajaan dok bagi sekarang. Tak bersyukur ke macha lepas kita dah jarah kekayaan negara, jual aset kita merata-rata, pi kasi hapus GST, tapi kita masih dapat JAUHHHH lebih banyak berbanding kebanyakan kawasan di dunia.

7. Lain kali tengoklah populasi jugak macha. Singapura tu dalam 5.6 Juta jer rakyat dia manakala Malaysia pulak 31 Juta. Tapi saiz KDNK kedua-dua negara ni takde banyak beza. KDNK kita ialah dalam sekitar 365.30 billion USD untuk 2019 ni manakala Singapura pulak 372.807 billion USD pada tahun 2019. Angka KDNK sama, tapi populasi berbeza. Kalau rakyat Malaysia 5 juta macam Singapore, nescaya kita dapat lebih tau!

9. Macha bayangkan dua buah negara dengan populasi berbeza, dengan sumber pendapatan stabil macam GST dan yang tak stabil macam Malaysia yang kembali bergantung pada minyak semata-mata, rasanya adil tak perbandingan ini?


Kisah Organisasi Purba Yang Sama Misteri Seperti Freemason Dan Illuminati!

Kalau mengenali tentang perkumpulan atau organisasi rahsia, mesti kita biasa dengar dengan nama seperti ‘Freemason’ dan ‘Illuminati’. Kedua-dua organisasi ini begitu terkenal apabila membincangkan tentang teori konspirasi, kononnya organisasi ini begitu berahsia dan dikatakan ‘pentadbir’ kepada agenda-agenda dunia. Yang sebenarnya, terdapat lagi sebuah organisasi rahsia yang lebih tua dari Freemason dan Illuminati ini, malah organisasi ini telah ditubuhkan di India!

Sebelum kita mengetahui apakah organisasi rahsia ini, kita fahami dahulu sejarah India pada lebih 2,000 tahun dahulu. Sekitar tahun 200 SM, India ketika itu diperintah oleh maharaja yang menubuhkan dinasti Maurya sehingga mencapai status empayar. Maharaja Maurya yang terkenal pada waktu itu ialah maharaja Asoka. Baginda mahir dalam strategi peperangan sehingga empayar Maurya mampu mencapai fasa kegemilangan.

Namun, maharaja ini berubah seratus peratus, dari seorang jeneral yang sentiasa bertempur sehingga menjadi seorang yang alim. Anutan baginda pun turut berubah juga, dari penganut Hindu kepada penganut ajaran Buddha. Perubahan drastik ini terjadi setelah berlakunya Pertempuran Kalinga yang mengorbankan nyawa seramai 100,000 orang. Korban Inilah menyebabkan Asoka begitu menyesal dan bertekad untuk tidak lagi berperang, malah memajukan empayarnya dengan penyebaran ajaran Buddha.

Pada tahun 270 SM, maharaja Asoka sedar bahawa sektor-sektor yang mendorong kemajuan tamadun seperti pendidikan, ekonomi, sains, sastera, dan sebagainya adalah ‘alat’ yang penting untuk jadikan sesebuah tamadun lebih kehadapan. Maka, baginda mengumpulkan 9 orang warga bijaksana untuk mengkaji, mencatat, dan mengumpulkan segala ilmu yang mereka peroleh, kemudian bukukannya. Namun begitu, kesemua buku yang dihasilkan oleh 9 orang bijak pandai ini harus menjadi simpanan mereka saja kerana Asoka risau bahawa jika buku-buku ini jatuh ke tangan sesiapa, dia akan melakukan kejahatan dan kuasai dunia dengan mudah.

Perkumpulan 9 orang warga bijaksana inilah organisasi rahsia dari India yang bernama ‘The Nine Unknown Men’ atau ‘Sembilan Orang Misteri’. Siapakah 9 orang ahli perkumpulan rahsia ini? Sehingga kini tiada siapa tahu siapakah mereka, malah tidak diketahui adakah lagi generasi kini berasal dari 9 orang ahli ini.

Namun, Asoka telah senaraikan apakah sembilan buku yang baginda mengarahkan organisasi rahsia ini hasilkan. Buku-buku tersebut ialah:

1. Fisiologi. Buku tentang biologi pergerakan tubuh, terutamanya teknik bernama ‘The Touch of Death’. Teknik ini dikatakan teknik bagaimana cara membunuh seseorang dengan menyentuh saja. Dikatakan Judo ialah seni pertahanan diri yang mengikut teknik ini.

2. Komunikasi. Buku yang merungkai teknik berhubungan dengan makhluk Di Bumi dan juga makhluk asing di angkasa. Ahli yang menghasilkan buku ini dikatakan percaya kepada kewujudan makhluk asing ini.

3. Graviti. Buku yang membongkar rahsia kewujudan graviti. Buku ini juga menerangkan penciptaan Vimana, iaitu kapal angkasa yang diceritakan dalam kitab Vedas.

4. Microbiologi. Buku tentang kajian organisma mikrob serta sistem biologinya. Bioteknologi iaitu teknologi berasaskan biologi juga dibincangkan dalam buku ini.

5. Propaganda. Buku yang membincangkan tentang propaganda dan strategi psikologi pertempuran.
6. Kosmologi. Buku tentang rahsia kewujudan alam semesta.

7. Alkimia. Buku membincangkan bidang sains kimia kuno yang mengubah sesuatu bahan kepada bahan yang baru seperti menukar besi kepada emas.

8. Cahaya. Buku yang membongkar rahsia cahaya seperti menganalisis kelajuannya serta keupayaan cahaya sebagai senjata.

9. Sosiologi. Buku tentang proses sosial masyarakat. Buku ini juga membincangkan cara meramal keruntuhan sesebuah masyarakat.

Sekarang kita telah mengetahui kewujudan organisasi rahsia dari India ini. Satu persoalan penting untuk kita perlu rungkaikan. Wujudkah ‘9 Orang Misteri’ ini?

Rekod tentang ‘9 Orang Misteri’ sebenarnya ditulis dalam bentuk novel pada tahun 1923 oleh penulis novel bernama Talbot Mundy. Novel yang berjudul ‘The Nine Unknown’ ini kemudian dipopularkan oleh dua orang penulis majalah iaitu Louis Pauwels dan Jacques Bergier kerana mereka percaya bahawa organisasi rahsia ini sebenarnya wujud.

Dari kepopulariti inilah ramai golongan mendakwa mereka pernah bertemu dengan pewaris ahli organisasi rahsia semasa berada di India. Sehinggakan pemimpin empayar Na3i Jerman sanggup mengarahkan pasukan tenteranya pergi ke pergunungan Himalaya semata-mata menemui organisasi ini!

Novel ‘The Nine Unknown’ oleh Talbot Mundy. (Sumber: Goodreads)

Walaupun ramai mendakwa tentang kewujudan ‘9 Orang Misteri’ ini, namun ia hanyalah dakwaan tanpa sebarang bukti berkaitan. Lagipun organisasi ini terang-terang berahsia, maka sukar untuk para sejarahwan membongkar kewujudan mereka. Saya pun tidak mempunyai jawapan untuk soalan ini.

Kalau ‘9 Orang Misteri’ ini benar-benar wujud, tidak hairan jika India berkeupaya menjadi sebuah negara berpengaruh dan berkuasa setanding dengan China dan Amerika Syarikat. Mungkin masalah penghasilan gandum takat petik jari saja tanpa mempedulikan krisis Rusia-Ukraine ini.

RUJUKAN:

Sood, T. (2020, November 26). The Mystery behind the 9 Unknown Men. Shortpedia Voices.

Taves, Brian (2006). Talbot Mundy, philosopher of adventure: a critical biography. Jefferson, N.C: McFarland & Company.


Sejarah Knighthood Sehingga Ke Zaman Moden

Bangsa Eropah masih mengamalkan sistem kesatria, cuma jauh berbeza untuk dibandingkan dengan tatacara dulu. Cuba tengok dalam sistem Empayar British (masih berjalan sampai hari ini).

Titah perkenan daripada Ratu Elizabeth II boleh mengangkat darjat seorang rakyat dibawah naungan baginda (tidak kira England, Scotland, Canada dsb.). Ada lima darjat disediakan untuk rakyat baginda:

Pendarjatan ini juga terbuka kepada rakyat negara lain, seperti Arsene Wenger (OBE) dan Steven Spielberg (KBE).

Cuba tengok balik nama-nama ini. Berapa ramai benar-benar pernah mengangkat seηjαtα untuk berperαηg pada jalan monarki United Kingdom?

Jawapan paling mudah: seorang (Steven Spielberg tetapi dalam dunia lakonan di sebalik tabir). Kalau zaman dulu, sebahagian besar (entahnya semua) pemegang kesatria ini pernah menghidu bau dαrαh di medan peperαηgαη.

Sistem kesatria ini berasal daripada pengaruh Rom yang diilhamkan Tamadun Yunani. Budaya Yunani terdahulu mengasaskan hippeis dan hoplite, dua unit peperαηgαη yang sangat penting dalam pertahanan negara-bandar (city-state).

Apabila diambil pihak Rom, datang pula unit eques dan centurion. Selepas kejatuhan dua pengaruh ini, budaya-budaya pelapis seperti Visigoth misalnya membuat sistem tersendiri.

Dan masing-masing menempuhi zaman feudal yang sukar. Raja pula pada masa ini bagaikan pemimpin demokrasi.

Untuk kekal sebagai raja, ramai bangsawan perlu disuap. Untuk meramaikan bangsawan, banyak tanah perlu diterokai dan dianugerahkan kepada orang tertentu.

Anugerah knighthood pada dasarnya diserahkan pada pahlawan berkuda dalam tangga kebangsawanan paling rendah (Pedlow, 2014).

Dengan erti kata lain, jasa yang kecil boleh mendapat darjat kesatria. Lama-kelamaan, sistem kesatria ini dikukuhkan dengan semangat kesatriaan (chivalric spirit) dan tingkah laku elok. Semua empayar menggunakannya sebagai ganjaran.

Dan perubahan ini adalah kerana pengaruh agama juga, yakni Kristian kerana pihak kepausan (papacy) mahu hanya individu terbaik sahaja.

Misalnya, untuk menggerakkan jentera perαηg ke Timur Tengah, pihak Paus Urban II tidak membenarkan individu berpasikan duniawi. Ada raja yang selamba ditepis beliau, hanya pilih pahlawan bersih sahaja seperti Baldwin, Bohemond dan Godfrey.

Di sini jelas. Bukan raja saja boleh mengurniakan anugerah ini. Seorang paus pun boleh. Institusi Katolik mewujudkan Order of the Blessed Virgin Mary yang menerima izin Paus Alexander IV pada tahun 1261 (Jagoe, 2013).

Ketika semangat peperαηgan Sαlib membαrα, anugerah kesatria daripada paus adalah segala-galanya untuk anak-anak bangsawan.

Kerelevanan sistem kesatria mula terjejas apabila teknologi peperαηgan mula beralih. Apabila anggota perαηg tidak lagi perlu mengenakan zirah besi, maka fungsi anugerah ini mula bertukar.

Ia lebih menjadi sebahagian daripada kebudayaan, sebagai tanda ganjaran pada golongan tertentu yang berjasa pada negara. Hari ini, banyak “institusi berganjaran” diasaskan dengan menggunakan piagam kesatria.

Malah Amerika Syarikat yang tiada kaitan langsung dengan monarki Eropah turut mengasaskan sistem tersendiri, iaitu Pingat.

Sistem pingat pun berjenis-jenis: Presidential dan Congressional misalnya.

Darjat pingat berpresiden tertinggi adalah Presidential Medal of Freedom with Distinction (pemegang terkini: Joe Biden).

Manakala Congressional Gold Medal (pemegang terkini: Greg LeMond) dikurniakan dengan persetujuan daripada Kongres Amerika Syarikat.

RUJUKAN:

Jagoe, A. (2013). A Layman’s Chronology of Mary. iUniverse. Halaman 50.

Pedlow, G.W. (2014). The Survival of Hessian Nobility, 1770-1870. Princeton University Press. Halaman 18.


Cara Psikologi Melawan Komunis

Selain penentangan bersenjata melawan komunis di Tanah Melayu, pada 8 September 1955 adalah hari pertama bermulanya Tawaran Pengampunan Beramai-Ramai” (TPR), sebahagian agenda “winning hearts and minds” ketika Darurat Pertama.

Diumumkan oleh Pesuruhjaya Tinggi Tanah Melayu ketika itu, Sir Donald MacGillivray, TPR memujuk komunis keluar dari hutan dan kembali ke masyarakat yang sama mahukan sebuah negara yang (akan) merdeka dan ditadbir anak jati Tanah Melayu dan mahu sama hidup aman sentosa.

Dalam masa sama perarakan turut dianjurkan di pekan-pekan utama serentak oleh masyarakat berbilang bangsa Tanah Melayu. Lengkap dengan sepanduk dan kain rentang, mengedarkan hebahan dan menyatakan sokongan kepada inisiatif tersebut, selain memujuk komunis untuk keluar dari hutan.

Segenap rakyat dan orang awam ketika itu berarak dan bersatu atas keinginan sama; mahukan sebuah Tanah Melayu yang bebas merdeka dari ancaman komunis. Pekan-pekan “panas” yang menyumbang kepada statistik s3rangan dan sabotaj komunis adalah sasaran penganjuran perarakan ini.

Kuala Lumpur, Seremban, Melaka, Kedah Ipoh, Pulau Pinang, Seberang Perai, Kluang dan lain-lain pekan dan bandar utama turut sama menganjurkan perarakan besar-besaran ini.

Tidak cukup dengan edaran risalah rumah ke rumah, risalah turut dilepaskan dari udara di dalam hutan Tanah Melayu, supaya ia sampai tepat pada sasarannya; KOMUNIS. Lagipun, selepas PRU pertama Julai 1955, negara pasti merdeka, bersama atau tanpa komunis yang insaf ini.

Ini antara risalah yang diedarkan juga yang dilepaskan dari udara.

Keinsafan komunis untuk kembali kepada masyarakat ini dituntut tegas dan diberi jaminan keselamatan tidak akan diapa-apakan jika atas niat keluar menyerah diri kepada pihak berkuasa dan kerajaan.

Risalah perisytiharan pengampunan beramai-ramai itu telah ditandatangani bersama oleh Tunku Abdul Rahman, Ketua Menteri Persekutuan Tanah Melayu dan Lt. Jeneral Bourne, Pengarah Gerakan menentang pengganas-pengganas komunis di Tanah Melayu.

Komunis yang menerima TPR tidak akan didakwa bersabit sebarang kesalahan yang dilakukan sepanjang tempoh Darurat. Kerajaan memberi jaminan bahawa komunis insaf ini akan dibantu, diberi peluang membina keluarga dengan aman dengan syarat mereka mesti meninggalkan komunis.

Sesungguhnya perisytiharan TPR itu membuktikan hasrat Kerajaan Perikatan pimpinan TAR jujur dan ikhlas untuk membentuk sebuah negara Persekutuan Tanah Melayu ke arah mencapai kemerdekaan, keamanan dan kemakmuran berterusan menjelang merdeka dan sebuah negara yang berdaulat.


Ular Tedung Selar, Pemilik Bisa Yang Digeruni Manusia

Ular tedung selar ialah ular berbisa terbesar di dunia. Tidak sukar untuk membezakan cirinya dengan spesis ular yang lain berikutan bentuk kepalanya yang seakan-akan bertudung itu. Ular tedung selar mempunyai warna kulit hitam, kehijauan atau coklat, seringkali dengan garisan berwarna kuning atau putih. Apa yang menakutkan tentang ular ini adalah, keupayaannya sebagai makhluk paling berbisa di atas planet ini.

Ular tedung selar boleh mencapai 18 kaki panjang, menjadikan mereka spesis terpanjang dalam kategori ular berbisa. Apabila berasa terancam, ular ini boleh menegakkan satu pertiga daripada badannya dari tanah dan masih boleh bergerak ke hadapan untuk menyerang. Mereka juga akan mempamerkan ‘tudung’ kebanggaan mereka dan mengeluarkan bunyi desiran yang seakan-akan menyerupai bunyi ngauman anjing. Ular tedung selar merupakan spesis diurnal, yang bermaksud mereka aktif pada waktu siang. Apabila matahari terbenam, ular ini akan bersembunyi di bawah balak, akar atau sarang anai-anai.

Sebenarnya, racun ular tedung selar bukanlah yang paling kuat dalam kalangan spesis ular berbisa. Tetapi, jumlah neurotoxin yang dapat mereka berikan dalam satu gigitan terlalu banyak sehingga dua persepuluh daripada auns cecair bisa cukup untuk membunuh 20 manusia, malah seekor gajah! Bagusnya, ular tedung selar jenis yang pemalu dan akan menghindari manusia jika perlu, tetapi sangat agresif sekiranya didekati.

Ular tedung selar biasanya hidup di hutan hujan dan dataran India, Selatan China dan Asia Tenggara. Warna mereka boleh berbeza mengikut kawasan. Ular ini boleh berada di pokok-pokok, di daratan dan di dalam air. Makanan utama mereka ialah spesis ular lain sama ada yang berbisa ataupun tidak. Mereka juga akan makan biawak, telur dan spesis mamalia lain. Ular ini juga satu-satunya ular di dunia yang membina sarang di mana mereka akan menjaga telurnya sehingga menetas.

Ular tedung selar juga terkenal sebagai spesis pilihan untuk para penjinak ular di Asia Selatan. Walaupun ular tedung selar dapat mendengar, tetapi sebenarnya mereka pekak kepada bunyi bising, sebaliknya mengesan getaran di tanah. Seruling yang ditiupkan penjinak ular menarik perhatian ular tedung selar melalui bentuk dan pergerakannya, bukan melalui muzik yang didendangkan kepadanya.


Kenali Melayu Dengan Jiwa Hati Kamu

Pernahkah kita terfikir dari mana datang Melayu? Sejak bilakah Melayu menjadi sebuah bangsa? Mengapakah bangsa itu digelar Melayu? Adakah maksud Melayu itu ialah Menjadi layu? Atau ada maksud-maksud lain yang lebih eksklusif dan bermutu tinggi? Seringkali kita diperdengarkan bahawa Melayu itu dipenuhi dengan nilai-nilai yang tidak murni. Pernahkah kita terdengar cakap-cakap orang yang sinonim dengan istilah ‘janji Melayu’ atau ‘Melayu tinggi PHD,’ bukan Doktor Falsafah, tetapi Perasaan Hasad Dengki? Atau Melayu mudah lupa? Atau Melayu Pemalas?

Benarkah bangsa Melayu begitu teruk sekali sikap dan perangai mereka? Adakah pendengar setuju dengan pendapat atau cakap-cakap orang tersebut?

Melayu adalah bangsa yang menjadi dominan di negara ini. Namun begitu, dari mana asalnya Melayu sangat kabur dan sering diperbahaskan. Bagaimana bangsa Melayu mula terbentuk juga sering dipersoalkan. Situasi ini wujud lantaran kusutnya pemikiran sesetengah pihak yang mencemburui kewujudan bangsa Melayu yang sinonim sebagai bangsa yang mesti beragama islam, bangsa yang menjadi majoriti di tanahair kita ini, seterusnya menjadi peribumi induk di bumi bertuah ini. Mulalah wujud pelbagai dogma-dogma negatif berkenaan wujudnya bangsa Melayu, dengan kehadiran pihak yang tidak bertanggungjawab menuduh bangsa Melayu adalah bangsa jadi-jadian, iaitu bangsa yang diciptakan oleh British.

Mengapa persoalan ini boleh timbul? Persoalan ini timbul kerana kepentingan politik sesetengah pihak yang tidak bertanggungjawab dalam menafikan keistimewaan orang Melayu itu sendiri. Natijahnya, wujudlah golongan orang Melayu itu sendiri mengutuk dan mengeji bangsa Melayu hanya kerana berasa sangat inferior atau perasaan terlalu rendah diri kerana dilahirkan dalam bangsa Melayu. Bagi mereka, suatu perkara yang amat memalukan apabila dilahirkan dalam kalangan bangsa Melayu. Tanggapan-tanggapan negatif ini lahir kerana mereka tidak tahu dan tidak mahu ambil tahu berkenaan dengan kemenjadian bangsa Melayu itu sendiri.

Generasi yang tidak celik sejarah ini menyebabkan kebudayaan Melayu menjadi bahan kutukan dan diperlekehkan oleh mereka, seterusnya mereka lebih rela mengambil cara hidup luar seperti barat ataupun gaya hidup arab sebagai gaya hidup mereka. Situasi ini amat menakutkan kerana jika kesedaran sejarah tidak diberikan, lambat laun kebudayaan Melayu akan sirna, jadilah seperti masyarakat Tagalog yang dihispanickan sehingga menjadi bangsa Sepanyol jadi-jadian.

Kita masih lagi terpengaruh dengan mainan perang saraf penjajah yang memang bijak dalam strategi “Divide and rule” atau Pecah dan Perintah dengan mengelaskan Melayu sebagai bangsa yang malas, bodoh, tidak berdaya saing dan pelbagai sentimen negatif yang dipermainkan oleh banyak Orientalis Barat seperti Emily Innes, Issabella Bird, Frank Swettenham, Stamford Raffles, Hugh Clifford dan ramai lagi pengkaji British hanya kerana orang Melayu tidak mahu bekerjasama membangunkan bandar dan kepentingan ekonomi British di tanah Melayu.

Penulis-penulis Melayu yang Pro-British seperti Abdullah Munsyi juga memburukkan lagi keadaan dengan penulisan yang merendah-rendahkan bangsa Melayu itu sendiri. Masalah ini berlarutan sehingga negara kita mencapai kemerdekaan kerana pendapat Orientalis yang banyak merendah-rendahkan bangsa Melayu dijadikan sumber rujukan dalam pelbagai disiplin ilmu termasuklah sejarah. Akhirnya, pandangan sinis penjajah terhadap bangsa Melayu digunapakai dan dijadikan rujukan bagi menggambarkan bangsa Melayu sebagai bangsa yang lemah dan tidak berdaya saing dalam pelbagai bidang.

Sehinggakan, semasa mahu menuntut kemerdekaan juga, bangsa Melayu disindir dengan mengatakan bahawa hendak membuat sebatang jarum pun tidak mampu. Walhal, bangsa Melayu itu sendiri adalah suatu bangsa yang mempunyai peradaban yang tinggi, yang pernah membina monumen-monumen agung seperti Candi Borobudur, Pusat Peleburan Besi terbesar dan termaju zaman purba di Sungai Batu, pelabuhan entreport yang bersistematik di Melaka dan banyak lagi kejayaan-kejayaan bangsa Melayu di zaman dahulukala.

Selain itu, bangsa Melayu juga memiliki nilai ketamadunan dan falsafahnya yang agung, apatah lagi selepas bangsa Melayu memeluk agama islam beramai-ramai tanpa paksaan ataupun peperangan, bangsa Melayu berjaya menghasilkan beribu-ribu manuskrip dengan pelbagai bidang ilmu seperti ilmu berkaitan Al-quran dan hadis, matematik, falak, sains, seni perang dan sebagainya.

Bangsa Melayu juga sebenarnya bangsa yang sangat berdaya saing dan sering menjadi pemain utama perdagangan maritim dunia, dengan wujudnya pelbagai Negarakota dan Empayar Maritim di sepanjang Selat Melaka dan kawasan sekitarnya. Pedagangan bangsa Melayu dapat dikesan sehingga ke Zanzibar, Afrika Timur dan Anatolia di Turki. Koloni-koloni Melayu juga dikesan di Semenanjung Arab dan Parsi sejak zaman dahulu sehingga sekarang, yang mana pedagang yang berasal dari Malaysia dan Indonesia sangat ramai di Negara Arab.

Teori kedatangan bangsa Melayu ke Tanah Melayu juga sering dijadikan isu oleh sesetengah pihak yang mahu Hak Keistimewaan Orang Melayu dimansuhkan kerana anggapan bahawa Bangsa Melayu itu juga pendatang dari luar ke tanah Melayu ini. Mereka beranggapan bahawa Melayu hanya wujud di Tanah Melayu ini selepas penghijrahan Parameswara dari Palembang ke Melaka.

Sebelum penghijrahan Parameswara, Tanah Melayu ini kosong atau hanya dihuni oleh Orang asli semata-mata. Benarkah begitu? Mungkin mereka tidak tahu dengan lengkapnya bahawa ciri-ciri fizikal dan budaya orang asli terutamanya Melayu asli seperti Orang Biduanda yang wujud di Machap Umboo saling tidak tumpah seperti orang Melayu moden kini.

Itu adalah satu contoh bukti penting bahawa Melayu semenangnya sejak zaman-berzaman menghuni negara ini. Selain itu, bangsa Melayu yang memang terkenal sebagai bangsa pelayar terkemuka dunia tidak belayar ke semenanjung yang hanya terletak 30km sahaja dari Palembang? Ini adalah pendapat yang paling dangkal sekali dalam menafikan kewujudan bangsa Melayu. Melayu sememangnya peribumi asal di Tanah Melayu ini dan masih survive dikala banyak bangsa purba lain yang wujud di Asia Tenggara seperti Mon, Khmer dan Pyu ditekan dan dihilangkan identiti mereka, dirompak budaya mereka dan dinafikan hak sebagai peribumi di tanah mereka sendiri.

Sejak di bangku sekolah lagi, kita sering didendangkan dengan teori kedatangan bangsa Melayu dari Yunnan, Selatan China dan hanya tiba menghuni kawasan nusantara ini sekitar 1500 tahun sebelum masihi. Benarkah teori ini? Bagaimana kalau kita mengatakan bahawa terdapat kajian-kajian mutakhir yang lebih jitu berkenaan kewujudan bangsa Melayu sememangnya dari zaman berzaman telah menjadi khalifah di bumi Melayu ini, mungkin kita ini adalah warisan daripada sepasang anak Nabi Adam yang diriwayatkan ada 22 pasang anak, diutuskan untuk mentadbir kawasan Nusantara ini.

Mungkin juga kita ini terdiri daripada pengikut-pengikut Nabi Nuh atau anak Nabi Nuh sendiri yang terselamat daripada bencana banjir besar di zamannya, lalu membina hidup baharu di sini. Pelbagai cerita banjir besar berlegar-legar di seluruh kelompok bangsa Melayu-polinesia terutamanya orang Melayu asli sebagai menyokong pendapat ini.

Jika kita menilai dari segi logik akal, bukankah kawasan khatulistiwayang lebih panas dan merentangi kepulauan Melayu ini lebih sesuai didiami berbanding kawasan Tanah Tinggi Yunnan yang jauh lebih sejuk di zaman ais dahulu, sehingga dalam kajian mengatakan bahawa kepulauan Melayu pada 10,000 tahun dahulu bercantum antara satu sama lain kerana aras laut yang jauh lebih rendah dan ais di Kutub sangat tebal. Kenaikan suhu global menyebabkan banjir besar dan menenggelamkan kawasan pentas benua kita ini yang digelar sebagai Pentas Sunda, yang jauh lebih besar berbanding Negara India mahupun Negara China ini.

Oleh yang demikian, sememangnya sejak tahun 1998 lagi, teori Keluar dari Sundaland atau Pentas Sunda ini telah lama dikaji dan diperbahaskan di peringkat global. Kajian demi kajian yang dipelopori oleh Dr. Stephen Oppenheimer melalui bukunya, Eden of The East dan kajian DNA yang terbaharu iaitu Kajian Single Nucleotid Polymorphism atau SNP yang dijalankan oleh Leeds University mendapati Teori Keluar dari Pentas Sunda lebih tepat berbanding  teori datang dari Yunnan. Dapatan kajian mereka juga mendapati bahawa semua manusia di Asia ini berasal dari Pentas Sunda dan bergerak ke Yunnan, Taiwan, China, Jepun dan sebagainya. Kajian DNA Mitokondria manusia juga mendapati bahawa DNA Mitokondria Melayu terutamanya Melayu Kelantan adalah yang tertua di Asia Tenggara malahan tertua di Asia, iaitu setua 60,000 tahun dahulu.

Dalam lipatan sejarah, Melayu telah melalui pelbagai rencah dan telah mewarnai sejarah dunia melalui kegagahan mereka sebagai sebuah bangsa berkerajaan maritim dan terkemuka seantero dunia, yang mana kesan-kesan perdagangan dan campur tangan bangsa Melayu dapat dikesan sejauh benua Afrika dan Amerika. Perdagangan maritimnya dapat dikesan sejauh lebih kurang 3,500 km di antara Kepulauan Melayu dengan Tamadun Lapita yang terletak di tengah-tengah lautan pasifik, lautan terbesar di dunia seawal Tahun 1500 Sebelum Masihi.

Apatah lagi, dalam lipatan sejarah, bangsa Melayu purba telah puas mengembara mengenderai ombak, membelah samudera ganas apabila bangsa Melayu menyebar kira-kira 60% daripada ukur lilit bumi di kawasan khatulistiwa, garisan terpanjang di bumi ini, dengan ciri-ciri fizikal, budaya, etnografi dan linguistik yang ada kemiripan dan dikelaskan sebagai Bangsa Melayu-polinesia. Bangsa ini adalah bangsa yang paling luas tersebar di dunia, terutamanya dalam membina koloni di kepulauan-kepulauan yang jauh di lautan yang ganas dan panas ini.

Kawasan Melayu-polinesia ini sejauh Pulau Rapa Nui (Pulau Easter) di Benua Amerika sehinggalah ke Madagaskar di Afrika. Sejauh Taiwan di Utara sehinggalah ke Aotearoa, atau lebih popular dengan nama pos-kolonialnya New Zealand di Selatan. Bangsa yang mempunyai jumlah bahasa terbanyak di dunia, dengan lebih 1200 bahasa ini melambangkan betapa hebatnya nenek moyang bangsa ini belayar membelah samudera dan membentuk kelompok tersendiri. Pasti kita harus berbangga dengan rekod-rekod dunia purba terhadap keunggulan mereka belayar mengenderai perahu yang sangat besar dan banyak, dengan kemahiran pelayaran yang sangat tinggi.

Melayu juga adalah bangsa yang sinonim dengan kerajaan beraja. Tanpa institusi istana, bangsa Melayu belum tentu dapat mengekalkan budaya dan adat resam mereka. Sifat orang Melayu yang sangat taat kepada raja juga mewujudkan lapisan masyarakat yang tersusun dan sistem pentadbiran beraja yang kemas dan dapat memastikan bangsa Melayu memiliki peradaban tinggi sejak kurun keenam sebelum masihi iaitu Kerajaan Kedah Tua sehinggalah kini, Melayu Malaysia masih ada 9 Raja berdaulat, antara teramai di dunia.

Tidak lapuk dek hujan dan tak lekang dek panas. Kesultanan Kedah pula dinobatkan sebagai Kesultanan tertua di dunia daripada Sultan pertama mereka memeluk islam, Sultan Muzaffar Syah yang diislamkan oleh Syeikh AL-Qumairi pada tahun 531 Hijrah bersamaan dengan 1136 M, dan garis keturunannya tidak putus sehingga ke hari ini, walaupun pernah meminta nobat dari Kesultanan Melayu Melaka, walaupun pernah dijajah oleh Kerajaan Siam Ayuthayya, namun kesultanan Kedah kekal nasabnya sehingga sekarang.

Seperti kata Laksamana Hebat Melaka, Datuk Hang Tuah, “Pantang anak Melayu menderhaka kepada raja,” begitu jugalah hebatnya ketaatan bangsa Melayu  terhadap raja. Keadaan ini telah memastikan bangsa Melayu sentiasa harmoni dan tidak bergaduh merebut kuasa, dengan kebanyakan raja-raja Melayu sangat perihatin terhadap rakyat jelata mereka dan mewujudkan hubungan sosial yang aman dan makmur, seterusnya menjamin survival bangsa Melayu sejak zaman Kerajaan Kedah Tua, Srivijaya, Melaka, zaman campurtangan Kolonial dan zaman pasca kemerdekaan. Kerajaan-kerajaan Melayu ini kekal menjadi kerajaan yang ada raja berperlembagaan dengan penggiliran Yang Dipertuan Agung setiap lima tahun sekali. Sesungguhnya kewujudan interaksi antara raja dan rakyat jelata ini melahirkan bangsa Melayu yang lebih beretika, beradab sopan, berlemah-lembut dan berbudi bahasa.

Apa yang lebih menarik berkenaan bangsa Melayu ialah, mereka mempunyai falsafah dalam semua perkara yang dihasilkan oleh mereka. Membina rumah kediaman juga mempunyai falsafah tertentu, pemakaian juga mempunyai nilai sejarah tertentu, cara makan dan berjalan di hadapan orang yang lebih tua juga menjadi norma masyarakat Melayu sangat berbudaya tinggi dan dikagumi oleh masyarakat lain dalam perhubungan diplomatik dengan orang Melayu. Kerajaan-kerajaan Melayu sejak zaman dahulu sehinggalah kini sangat bijak berpolitik dan berdiplomatik sehinggakan Kerajaan Melayu Srivijaya berjaya menguasai politik di Sri Lanka dan India Selatan pada zaman Kerajaan Tambralingga dahulu.

Dalam episod-episod yang akan datang, kita akan huraikan asal-usul bangsa Melayu agar kita kenal siapa diri kita dan tidak merasa terlalu rendah diri dan berfikiran sempit dan negatif, seterusnya dapat menjamin kemajuan bangsa Melayu dalam menempuhi arus globalisasi masa kini. “Takkan Melayu Hilang Di Dunia.”


Sejarah Golongan Anti-vaksin Pada Abad Ke-20

Menjelang penghujung abad ke-19, wabak smallpox telah mula merebak di Amerika. Ini mendorong perkembangan kempen vaksinasi dan serentak dengan itu juga kempen anti-vaksinasi telah bermula di Amerika sepertimana yang telah berlaku di England. Tokoh anti-vaksin British William Tebb telah mengadakan sesi lawatan ke Amerika pada tahun 1879 dan dengan itu secara tidak langsung membantu menubuhkan Anti Vaccination Society of America. Dua lagi pertubuhan yang seumpamanya juga telah ditubuhkan di New England pada tahun 1882 dan di New York pada tahun 1885. Pertubuhan-pertubuhan ini mula mencabar perundangan vaksinasi dari sudut mahkamah untuk membatalkan undang-undang vaksinasi di beberapa buah negeri seperti di California, Illinois dan juga Wisconsin.

Pada tahun 1902, rentetan dari penyebaran wabak smallpox, badan kesihatan Cambridge, Massachusetts telah mewajibkan semua penduduk bandar Cambridge divaksinasikan untuk mencegah penyebaran smallpox. Salah seorang penduduk bandar tersebut bernama Henning Jacobson telah menolak vaksinasi dengan alasan bahawa beliau mempunyai hak untuk menjaga tubuh badan beliau sendiri dengan cara yang beliau rasa baik untuk diri beliau. Sebagai tindakan balas bandar Cambridge telah mengfailkan dakwaan jenayah terhadap beliau.

Selepas tewas dalam perbicaraan, Jacobson telah membuat rayuan kepada mahkamah agung Amerika. Pada tahun 1905 mahkamah agung US mengekalkan keputusan yang sedia ada dengan hujah sesuatu negeri boleh membuat undang-undang yang mewajibkan sesuatu untuk melindungi rakyat mereka apabila berdepan dengan situasi penyakit berjangkit. Ini sekaligus menjadi kes perundangan pertama di mahkamah agung Amerika mengenai kuasa negeri didalam melaksanakan undang-undang kesihatan.

Setakat ini kita banyak menyentuh isu anti-vaksinasi sebelum dan awal abad ke 20. Kali ini kita akan mula menyentuh isu-isu yang melibatkan pergerakkan anti-vaksin pada penghujung abad ke 20. Dalam lingkungan tahun 1970 sebuah konterversi pada peringkat antarabangsa telah meletus mengenai keselamatan imunisasi Diphtheria, Tetanus, and Pertussi (DTP) di Eropah, Asia, Australia dan Amerika Utara. Mungkin segelintir dari anda yang lahir sebelum atau awal 60’an masih ingat membaca mengenai perkara ini di dada-dada akhbar pada tahun 70’an.

Di UK ketika itu satu tentangan hebat telah berlaku hasil dari laporan Great Ormond Street Hospital for Sick Children yang bertapak di London. Hospital tersebut mendakwa yang bahawa 36 orang kanak-kanak telah mengalami kerosakkan saraf neurological berpunca dari immunisasi DTP. Laporan dari media-media mengenai perkara itu amat hebat dan telah menarik perhatian ramai. Sebuah pertubuhan yang bernama Association of Parents of Vaccine Damaged Children (APVDC) yang terdiri dari ibubapa yang mendakwa anak mereka menjadi mangsa vaksinasi juga menarik minat masyarakat tentang risiko dan bahaya DTP.

Ketika itu disebabkan konterversi yang menyelubungi DTP kadar vaksinasi telah berkurang pada kadar yang drastik dan menyebabkan berlaku penyebaran wabak batuk kokol pada kadar yang serius. Ini telah menyebabkan Joint Commission on Vaccination and Immunization (JCVI) sebuah pertubuhan kesihatan bebas telah mengadakan satu kajian dan mengesahkan keselamatan immunisasi tersebut. Biarpun JCVI telah memberi jaminan kekeliruan masyarakat masih berterus ketika itu. Disebabkan risau akan potensi untuk disaman kebanyakkan doktor dan pihak penyedia perkhidmatan kesihatan swasta khususnya ketika itu tidak lagi berani memberi saranan pada pesakit mereka untuk menvaksin anak mereka pada penghujung 70’an. Menambahburukkan keadaan salah seorang penentang vaksin yang lantang telah menerbitkan beberapa kes dan mendakwa kes kerosakkan saraf itu berpunca dari DTP. Perkara ini telah mencetuskan perdebatan pada peringkat kebangsaan di UK ketika itu.

Sebagai tindakan balas JCVI telah melancarkan National Childhood Encephalopathy Study (NCES). NCES telah mengenalpasti setiap kanak-kanak yang dihospitalkan dari tempoh 2 ke 36 bulan dan memeriksa sama ada mereka menghadapi komplikasi saraf. NCES kemudiannya cuba mengenalpasti adakah ianya berkaitan dengan proses immunisasi DTP. Hasil kajian NCES menunjukkan risikonya adalah terlalu rendah. Data ini kemudiannya digunakan didalam kempen immunisasi nasional di UK.

Walaubagaimanapun APVDC membawa kes itu ke mahkamah dengan alasan mereka layak menerima pengenalan terhadap isu mereka dan menerima wang pampasan. Namun kedua-dua permintaan mereka ditolak setelah mereka gagal membawa bukti yang mengaitkan immunisasi DTP dengan kerosakkan saraf. Isu ini sebenarnya sedikit sebanyak telah menjadi pendahulu kepada dakwaan bahawa vaksin mencetuskan Austism yang dijadikan hujah oleh golongan anti-vaksin pada zaman kini biarpun perkara tersebut telah disangkal di mahkamah.

Konterversi yang sama turut melanda US pada tahun 1982. Sebuah dokumentari telah diterbitkan bertajuk DPT: Vaccination Roulette telah memokon kesan negetif DPT tanpa menekankan pada aspek kebaikkan DPT dari segi pencegahan penyakit. Pada tahun 1991 pula sebuah buku bertajuk A Shot in the Dark turut memomokkan perkara yang sama. Sepertimana di UK segelintir ibubapa di US mula merasai perasaan marah dan membentuk kumpulan mereka tersendiri sepertimana di UK.

Namun berbeza dengan isu DPT di UK pertubuhan kesihatan di US telah mempelajari kesilapan UK dalam berdepan dengan golongan ini. Mereka bertindak pantas memberi respon balas dalam menerangkan perkara sebenar kepada ibubapa di US. Academy of Pediatrics dan Centers for Disease Control and Prevention merupakan antara pertubuhan kesihatan yang telah bertindak awal ketika itu di US. Masih ada segelintir ibubapa yang mengambil peluang menyaman syarikat pengeluar vaksin ketika itu walaubagaimanapun. Rentetan dari perkara ini harga vaksin telah meningkat di pasaran. Namun konterversi ini kurang dirasai di US hasil tindakan pantas pertubuhan kesihatan mereka. Ini sekaligus menekankan peranan pertubuhan kesihatan dalam mendepani golongan ini.

Bersambung…

Bahagian 1

*Bahagian ketiga akan mula meneroka gerakan anti-vaksin abad ke 21

-Ben Mazalan-


Benarkah Muawiyah Seorang Diktator?

Bagi saya tuduhan sebergini tidak memiliki bukti yang kukuh. Bahkan sejarah membuktikan sepanjang 20 tahun pemerintahan Muawiyah, rakyat dibenarkan menegurnya asalkan mereka tidak mengangkat senjata sepertimana yang dilakukan oleh kaum Khawarij. Sesungguhnya ditaktor pertama dalam sepanjang berdirinya daulah Umaiyyah ialah yang keras terhadap seseiapa yang menegurnya adalah Khalifah Abdul Malik bin Marwan.

Dasar politik kebebasan bersuara Muawiyah ini dapat diketahui melalui ucapan gabenor Iraq dan orang paling utamanya iaitu Ziyad bin Abihi ke atas rakyat Iraq sebagaimana yang terdapat di dalam Tarikh ath-Thabari iaitu “seandainya aku mengetahui sebahagian orang di antara kalian mati oleh oleh penyakit lumpuh kerana membenciku maka aku tetap tidak akan membukan rahsianya dan membuka buruknya sampai dia sendiri membuka isi hatinya. Jika dia melakukannya, maka aku tidak akan mendebatnya.”

Bagi membuktikan lagi betapa Muaiwyah bukanlah seorang diktator, maka itu saya akan memberikan beberapa kisah yang membuktikan kebebasan bersuara berlaku di zaman Muawiyah.

1) Abu Muslim Al-Khaulani

Beliau merupakan seorang ulama rabbani yang berani menegur pemerintah secara berdepan. Beliau pernah berkata di hadapan Muawiyah dan berkata sebagaimana dinukilan oleh Al-Asfahani dalam Fadhilah al-Addin min al-Wulah iaitu ” jangan condong kepada suatu kabilah Arab sahaja akibatnya kezaliman akan melenyapkan keadilanmu”. Abu Muslim juga sentiasa memperingatkan Muawiyah terhadap tanggungjawabnya memenuhi hak rakyat.

Hal ini terbukti melalui kisah yang dinukilkan oleh Dr Al-Shalabi dalam Muawiyah bin Abu Sufyan, Syakhshiyatuhu wa ashruhu:

“Suatu hari Abu Muslim datang kepada Muawiyah dan berkata Assalammualaika ya Ajir (pekerja sewaan).” Orang-orang berkata “Amir”.

Muawiyah berkata “Biarkan Abu Muslim, kerana dia lebih tahu apa yang dia katakan.”

Maka Abu Muslim berkata, “Sesungguhnya perumpamaan dirimu adalah seperti seorang lelaki yang memperkerjakan seorang untuk mengurusi ternakannya, dia menggajinya agar mengembala dengan baik, mengumpulkan bulunya sehingga yang kecil dari ternakannya menjadi dewasa dan yang kurus darinya menjadi gemuk. Maka dia akan memberikannya gaji bahkan bonus. Sebaliknya bila dia tidak mengembalanya dengan baik dan mensia-siakannya yang gemuk menjadi kurus, tidak akan mengumpukan bulunya dan susunya maka pemiliknya marah.”

Maka Muwiyah menjawab “Masya-Allah”.

Satu lagi kisah teguran Abu Muslim terhadap Muawiyah adalah sepertimana yang diriwayatkan oleh Ibn Atsir dalam Tarikh Dimasyq serta turt diceritakan oleh Imam Al-Ghazali dalam ihya’ ulumuddin:

“Suatu ketika Khalifah Muawiyah bin Abi Sufyan menahan pemberian negara kepada masyarakat. Kemudian ketika Muawiyah akan menyampaikan khutbah di atas mimbar, tiba-tiba Abu Muslim al-Khaulani berdiri dan berkata kepadanya: “Hai Muawiyah, wang negara itu bukan hasil kerjamu, bukan hasil kerja ayahmu dan bukan hasil kerja ibumu.”

Ucapan Abu Muslim tersebut membuat Muawiyah emosi, dan turun dari mimbar. Lalu ia berkata kepada jamaah di Masjid: “Tunggu dulu di sini .” Ia pergi beberapa saat. Kemudian ia datang lagi, dengan keadaan telah mandi. Lalu ia berkata di atas mimbar:

“Sesungguhnya Abu Muslim telah berkata kepadaku dengan ucapan yang membuatku marah. Sesungguhnya aku telah mendengar Rasulullah SAW bersabda:

“Marah itu dari syaitan. Sedangkan syaitan diciptakan dari api. Api hanya dapat dipadamkan dengan air. Oleh karena itu apabila salah seorang kalian marah, maka mandilah. Abu Muslim benar, bahwa wang negara bukan hasil kerjaku, bukan hasil kerja ayahku dan bukan hasil kerja ibuku.Maka datanglah kalian menerima pemberian kalian.”

2) Farazdaq

Farazdaq pernah melontarkan syair mencela Muawiyah kerana menarik kembali wang yang diberikan olehnya (Muawiyah) kepada saudaranya Al-Hatat bin Yazid yang wafat dalam perjalanan ketika pulang dari delegasi untuk diserahkan (wang yang ditarik) ke Baitulmal. Maka Muawiyah sepertimana yang terdapat dalam Tarikh ath Thabari memberi kembali wang itu kepada keluarga Al-Hatat.

3) Ummu Sinan binti Khaitsamah

Beliau adalah wanita Tabi’in yang membela Saidina Ali bin Abu Thalib. Apabila berada di Damsyik, beliau ingin berjumpa dengan Muawiyah di majlisnya. Maka berlaku perbualan panjang sepertimana dinukilkan oleh Ibn Atsir dalam Tarikh Dimashq:

“Muawiyah memerintahkannya untuk duduk. Setelah dia sudah duduk Muawiyah berkata:

“Selamat datang wahai puteri Khaitsamah, apa yang membuatmu datang ke negeri kami padahal selama ini aku mengetahui darimu bahawa engkau membenci kaumku dan menghasut musuhku untuk melawanku?”

Ummu Sinan menjawab “Wahai Amirul Mukminin, sesungguhnya Bani Abdu Manaf memiliki ahklak-akhlak yang suci, tanda-tanda yang nyata, kesantunan – kesantunan yang melimpah, mereka tidak bodoh setelah mengetahui, tidak bertindak bodoh setelah mendapatkan ilmu, tidak menghukum setelah memaafkan, sesungguhnya orang yang paling berhak mengikuti jalan leluhurnya adalah engkau.”

Muawiyah menjawab “Kamu benar wahai ummu Sinan kami memang demikian.”
 Muawiyah memanfaatkan kesempatan itu untuk bertanya kepada Ummu Sinan tentang syairnya yang berisi dorongan melawan Muawiyah.

Muawiyah berkata “Bagaimana dengan syairmu?

Orang yang telah berdengkur namun mataku enggan untuk terpejam,

Sementara malam menampakkan dan mendatangkan kesedihan-kesedihan

Wahai keluarga Mudzhij tiada tempat untuk berdiam diri, bangkitlah

Sesungguhnya musuh yang tidak aku puji telah bergerak datang

Ini Ali seperti Bulan sabit yang dikelilingi

Bintang-bintang di tengah langit dengan kebahagiaan

Sejak dia terjum dalam peperangan dia selalu unggul

Kemenagan tidak pernah lepas dari pucuk panjinya.

Setelah Muawiyah mengucapkan bait-bait mikilnya tersebut, Ummu Sinan memasang telinganya dengan baik. Maka Ummu Sinan menjawab “Memang demikian wahai amirul Mukminin namun sesungguhnya kami berharap engkau sebagai pengganti Ali untuk memimpin Kami sesudah beliau, orang sepertimu pantas untuk itu.”

Sebelum Muawiyah menjawab salah seorang hadirin berkata “Wahai Amirul mukminin aku menghafal syairnya menyelesihi apa yang dia katakan pada anda saat ini dialah berkata,

Sekalipun engkau meninggal wahai abu Husain, engkau tetap

Dikenal sebagai pembimbing dan dibimbing dalam kebenaran

Pergilah, anda dipayungi oleh selawat Tuhanmu selama

Merpati bersuara indah melantunkan doa dari atas pucuk phon

Hari ini tidak ada penerus yang bisa diharapkan sesudahnya

Maka tidak mungkin kami memuji sesiapapun sesudahmu.

Maka Ummu Sinan menjawab sementara kejujuran terpancar dari wajahnya , menyindir orang-orang yang duduk dalam majlis tersebut.”Wahai Amirul mukminin lidah yang berbicara, perkataan yang jujur bila apa yang kami duga terwujud pada dirimu maka itu adalah bahagianmu yang melimpah. Demi Allah tidak ada yang mewariskan permusuhan kecuali orang ini dan ummu Sinan menunjuk sebahagian hadirin maka tolaklah perkataan mereka, jauhkan tempatmu duduk mereka, kerana bila engkau semakin dekat dengan Allah semakin dicintai oelh kaum muslimin.” Muawiyah berasa kagum dengan ucapannya maka beliau berkata “sungguh benar engkau mengucapkan hal demikian wahai ummu sinan?”

Ummu Sinan menjawab “Subhanallah Wahai Amiul mukminin demi Allah, orang sepertimu tidak perlu disanjung dengan kebatilan dan tidak pula dimintai maaf dengan kebohongan. Sesungguhnya engkau mengetahui hal itu dari pendapat kami dan hati kami yang paling dalam. Demi Allah , Ali lebih kami cintai saat dia hidup dari dirimu, sedangkan engkau lebih kami cintai darpada selainmu selama engkau ada.”

Muawiyah bertanya, “Kalian lebih mecintaiku selama aku hidup daripada siapa?” Ummu sinan menjawab “Kami lebih mecintaimu berbanding Marwan bin Al-Hakam dan Said bin Al-Ash.” Muawiyah berkata “Dengan apa aku berhak ke atas keduanya?”

Maka ummu sinan berkata “dengan kesantunamu yang baik dan maafmu yang mulia.”

Maka ummu Sinan menyatakan tujuan kedatangganya adalah untuk memohon cucunya di Madinah dibebaskan . Maka Muawiyah membebaskannya dan memuliakan Ummu Sinan. Semenjak daripada peristiwa itu Ummu Sinan sentiasa berdoa untuk kebaikkan Muawiyah.

Rujukan

Daulah Umawiyah oleh dr.Yusuf al-isy (edisi terjemahan pustaka al-kauthar 2013)

al-a’lam al-islami fi al-ashr al-umawi oleh Prof Dr Abdussyafi muhammad Abdul Lathif (edisi terjemahan pustaka al-kauthar 2014)

Muawiyah bin Abu Sufyan Sakhsiyatuhu wa asrahu al-dawlah al-Sufyaniyah oleh dr.ali muhammad al-shalabi (edisi terjemahan darul Haq 2012)

Nota Editor: Artikel adalah sumbangan Muhammad Iqbal Harraz untuk The Patriots.


Kempen Penaklukan Monggol Ke Atas Jepun

Dari Kerajaan Melayu Champa, sehinggalah ke Mamluk di Mesir, Monggol menyerang seperti belalang juta yang memakan tanam-tanaman yang terbentang yang dibangunkan oleh para petani. Salah satu daripada kerajaan yang tidak terlepas dari bala amukan Monggol ialah Jepun yang ketika itu dibawah pemerintahan Maharaja Kameyama. Ada yang gagah bertahan seperti Raden Wijaya pengasas Empayar Majapahit dengan penuh bijaksana dan berhelah. Ada juga yang kecundang awal seperti Dinasti-Dinasti China.

Semuanya bermula ketika tahun 1266, di mana pemerintah Monggol yang bernama Kublai Khan telah menghantarkan kiriman surat kepada maharaja Jepun yang bernama Kameyama, menuntut supaya Maharaja Jepun tunduk pada kekuasaan empayar Monggol. Malangnya utusan Kublai Khan yang merupakan pengasas Dinasti Yuan di China kembali ke China tanpa sebarang jawapan daripada Maharaja. Namun sebarang tindakan tidak langsung dilakukan oleh Kublai Khan ketika itu kerana dia sedang sibuk menundukkan Dinasti di China.

Ia pada 1272, selepas setahun menyatukan seluruh China dan mengasaskan Dinasti Yuan di China, barulah Kublai Khan kembali menumpukan perhatiannya ke arah Jepun. Ianya bermula dengan pembinaan kapal yang akan melintasi Selat Tsushima menuju terus ke Jepun. Dicatatkan bahawa Kublai Khan telah membina sekurang-kurangnya 300 kapal besar serta 400 – 500 buah pengakutan yang lebih kecil seperti perahu. Jumlah tentera yang mampu dibawa oleh Monggol ialah sekitar 40, 000 buah orang. Jepun pula hanya mampu membawa sekitar 10, 000 orang sahaja. Atas kertas, memang Jepun seperti bukan lawan yang standing.

Angkatan gergasi Monggol ini berlepas daripada Masan yang terletak di Korea Selatan hari ini, tepat pada musim Luruh pada sekitar 1274. Beberapa buah pulau di Selat Tsushima dan Pulau Iki berjaya ditawan dan sekurang-kurangnya, 300 orang Jepun yang mendiami pulau itu menjadi mangsa amukan Monggol sebelum terus menuju ke Teluk Hakata.

Ketika gelombang pertama serangan Monggol ini, kita dapat melihat kejutan yang dialami oleh para samurai yang menganggotai pasukan tentera Jepun. Kita semua tahu tentang kod Bushido yang menjadi pegangan tentera Jepun. Budaya perang di Jepun biasanya melibatkan wakil pahlawan dari pasukan mereka akan mara ke depan, mengumumkan nama dan keturunannya, dan mencabar musuh untuk pertarungan satu lawan satu. Tentera Monggol yang melihat apa yang dilakukan oleh para samurai ini naik pelik. Mereka tidak langsung menghantar wakil pahlawan daripada pihak mereka, sebaliknya melancarkan serangan besar-besaran ke atas samurai yang tampil itu serta tentera Jepun yang lain.

Teknologi peperangan yang digunakan oleh tentera Monggol ketika itu pun sebenarnya lebih maju daripada yang dimiliki oleh Jepun. Sebagai contoh, busur panah mereka mampu memanah dua kali lebih jauh daripada busur panah yang dimiliki oleh para Samurai Jepun. Akibatnya, di penghunung pertempuran, Jepun terpaksa berundur daripada medan perang.

Namun, siapa tahu bahawa dalam hal ini, TUHAN telah mengirimkan bantuan yang selepas ini akan membantu Jepun dalam menyelamatkan tanah air mereka. Pada malam itu juga, hujan lebat sedang mencurah-curah turun. Ketika itu, anggota tentera Monggol yang terdiri daripada orang China dan Korea cuba menasihati para jeneral Monggol untuk menjauhkan diri daripada laut. Namun, mereka tidak mengendahkan nasihat daripada para penasihat ini dan kapal-kapal Monggol berlayar ke tengah lautan dan… taufan yang terkenal dalam sejarah iaitu Kamikaze mula membantai armada laut Monggol pada waktu malam.

Pada saat kapal-kapal Monggol dihancurkan oleh taufan Kamikaze, samurai-smurai Jepun telah menyelinap pada waktu malam dan telah membunuh seluruh penghuni kapal-kapal Monggol yang tinggal. Pada saat ini dikatakan bahawa pedang Jepun telah tersekat ketika mahu membelah tubuh tentera Monggol yang dibaluti oleh baju besi. Peristiwa ini telah membawa kepada penciptaan Pedang Katana yang selepas ini, sangat terkenal sehingga sampai ke Malaysia.

Kublai Khan tidak mahu duduk diam sahaja disitu, maka dirancangnya kempen kedua untuk menakluk Jepun. Ianya pada tahun 1280 di mana Kublai Khan telah mengasaskan kementerian baru dalam kerajannya, dan kementerian itu berfungsi khas untuk merencanakan rancangan penaklukan Jepun. Kali ini, bala tentera yang dikirimkan untuk menakluk Jepun jauh lebih besar daripada gelombang pertama Monggol ke atas Jepun. Khabarnya, terdapat 900 buah kapal yang mengandungi 40, 000 orang tentera gabungan Monggol sendiri, Korea dan orang China sendiri yang bergerak dari Misan, Korea. Di selatan China pula, 3500 buah kapal dilancarkan dengan sekurang-kurangnya 100 ribu orang tentera dalam kapal tersebut.

Kapal pertama sampai ke Jepun dari Misan, Namun, tentera Jepun yang berada dibawah Keshogunan Kamakura ketika itu yang berjumlah dalam 40 000 orang telah membina tembok tinggi sepanjang di Teluk Hakata. Ini membuatkan armada kapal Monggol itu tidak mempunyai banyak peluang untuk mendarat. Pada waktu malam pula, samurai-samurai ini akan menaiki sampan dan bot yang lebih kecil, yang lebih mobile dalam pertempuran. Mereka akan menyelinap masuk ke dalam kapal-kapal Monggol dan membunuh mereka. Lagipun mereka tahu tentera Monggol yang kebanyakannya dilatih dalam pertempuran dalam ruang terbuka akan mengalami masalah kalau bertempur secara dekat dan gelap. Mereka lebih terlatih bertempur di atas kuda. Apabila hari mula pagi, samurai-samurai ini akan berundur kembali ke balik tembok yang dibina oleh mereka. Taktik gerilla ini membuatkan bala Monggol itu tidak tertahan dan terpaksa berundur ke Selat Tsushima untuk menunggu 100 ribu dan 3500 buah kapal yang berlepas dari Selatan China. Lalu dua kapal ini bergabung untuk melanggar Jepun.

Tetapi sepertinya, tuhan tidak merestui tindakan Kublai Khan, ketika samurai-samurai ini sedang dalam kerisauan, dua-dua kapal yang sedang dalam perjalanan untuk melanggar Jepun ini sekali lagi dilanggar oleh taufan Kamikaze. Kali ini, dicatatkan bahawa 4000 buah kapal telah karam dibantai oleh ribut taufan. Selebihnya cuba mendarat di atas pantai, tetapi malangnya dibunuh dan dihancurkan oleh bala askar Samurai Jepun. Dicatatkan betapa kehancuran ketika itu, di Teluk Hakata, dikatakan hampir setiap inci pantai dipenuhi oleh tinggalan-tinggalan kapal yang karam.

Orang Jepun percaya bahawa taufan yang menyelamatkan mereka dikirimkan oleh tuhan mereka serta taufan itu diberi nama Kamikaze yang membawa maksud “divine wind”. Kublai Khan seperti berkongsi kepercayaan dengan orang Jepun dan menganggap bahawa tanah Jepun dilindungi oleh satu kuasa yang luar biasa, maka mereka mengambil keputusan untuk tidak menyerang Jepun lagi selepas itu.


Kenapa Muntah Paus Merupakan Antara Bahan Paling Mahal Di Dunia?

Kenapa ambergris atau apa yang kita sebut sebagai muntah atau kotoran paus nilainya sangat tinggi? Melainkan jika anda sudah tahu latar belakangnya, agak susah sikit hendak menggambarkan mengapa kotoran ikan paus sangat berharga. Sekiranya ada yang sudah mengetahui jawapannya, maka anda mungkin lupa bahawa ia kerana kotoran paus adalah bahan yang penting dalam sejenis barang yang digunakan setiap hari di seluruh dunia oleh berbilion manusia.

Kotoran ikan paus, yang dikenali sebagai ambergris, kebiasaannya bernilai lebih mahal daripada perak dan dalam beberapa kes, harganya boleh mencecah 30 kali ganda lebih tinggi berbanding nilai perak. Ia merupakan sejenis ramuan penting dalam proses menghasilkan minyak wangi atau cecair wangian cologne. Ini bermakna, jika anda pernah menyembur seluruh badan dengan wangian yang berkualiti dan berjenama seperti Chanel N°5, maka anda sebenarnya telah menyemburkan diri anda dengan muntah paus.

Sesetengah saintis berpendapat, ambergris pada dasarnya adalah gumpalan paruh sotong yang dimakan paus dan terhadam sebagai rembesan lemak. Seiring berjalannya waktu, ia akan bergumpal di dalam usus ikan paus. Dan akhirnya ia ‘dimuntahkan’. Dalam erti kata lain, ia bukanlah najis paus, tetapi para saintis berpendapat ia berkemungkinan keluar melalui cara yang sama, kerana tiada sesiapa yang pernah melihat secara langsung proses memuntahkannya berlaku.

Kebanyakan ambergris yang dilepaskan paus di lautan adakalanya boleh terus terapung hingga selama beberapa dekad atau hampir satu abad. Di sepanjang proses itu, jisimnya berubah dari bahan seperti kotoran yang melekit menjadi kepingan berwarna kelabu yang keras setelah ia lama terdedah kepada haba dan dioksidakan.

Inilah benda yang sering digunakan oleh pengguna minyak wangi. Pertama, ia mengandungi bahan kimia unik yang dikenali sebagai ambrein. Ianya fiksatif, yang bermaksud ia membuatkan bahan bauan lain di dalam wangian itu bertahan lebih lama. Tetapi ambergris juga ada nilainya yang tersendiri iaitu baunya sendiri.

Ia memiliki sejumlah 20-30 sebatian kimia yang masing-masing memiliki profil bau mereka sendiri. Ada yang berbau seperti cendawan, ada yang berbau seperti tembakau, ada yang berbau seperti rumput dan jerami kering, tetapi jika anda menemui ambergris yang masih segar, ia tetap berbau hanyir seperti muntah atau najis. Ia ditemui dalam pelbagai bentuk dan warna, dari warna hitam, kelabu hinggalah putih.

Aroma dari ambergris membentuk asas wangian yang berkualiti, satu botol yang telah diproses boleh dijual dengan harga sekitar RM2000 satu botol atau lebih. Para saintis tidak tahu mengapa tetapi hanya 1% ikan paus yang boleh menghasilkan ambergris yang menyebabkan ianya sangat sukar ditemui, itu antara faktor lain yang jelas untuk menjelaskan mengapa nilainya amat tinggi.

Jumrus Thiachot, seorang nelayan dari Thailand menemui seketul ambergris yang seberat 6.5 kg ketika dia sedang berjalan di sepanjang pantai Koh Samui di selatan Thailand pada awal tahun 2019. Berdasarkan rekod penemuan dan jualan sebelum itu, dianggarkan ambergris yang ditemui Thiachot boleh mencecah nilai sebanyak $ 470,000 USD (RM1,935,037.00)

Jauh sebelum penemuan di Thailand itu, pada bulan November 2016, tiga orang nelayan dari Oman telah menemui ambergris seberat 80 kg dan mereka berjaya menjualnya dengan harga $3 juta USD. (RM12,351,300.00)

Penemuan yang paling terbaru berlaku pada 23 Februari 2021, juga di Thailand, seorang wanita bernama Siriporn Niamrin menemui ambergris yang bernilai hampir $ 260947.07 USD (sekitar RM1,064,899.70) pada 23 Februari. Niamrin menemui seketul ambergris ketika sedang berjalan-jalan di sepanjang pantai selepas hujan ribut berhenti, dia melihat muntah paus itu di sebalik pasir pantai yang disapu ombak di pantai Nakhon Si Thammarat di selatan Thailand.

Ada yang mengatakan bahawa tidak bagus menjual produk yang berasal dari haiwan terancam seperti Paus Sperma tetapi sebenarnya tidak pernah ada sesiapa pun yang cuba mendapatkan ambergris dari ikan paus hidup. Bahan ini sangat sukar dicari dan tidak pernah ada seekor ikan paus pun yang disentuh manusia ketika ambergris dikumpulkan. Adakalanya ia ditemui di dalam bang.kai paus yang ditemui telah m.ati. Tiada sesiapa akan membu.nuh ikan paus untuk mendapatkan ambergris kerana proses untuk ia menjadi pepejal memakan masa yang amat lama.

Di Amerika Syarikat, ikan paus sperma dilindungi di bawah Akta Spesis Terancam 1973, yang melarang penggunaan produk yang menggunakan bahan dari spesies haiwan yang diancam kepupusan. Walau bagaimanapun, ambergris dianggap sebagai bahan najis untuk menghasilkan produk, maka dengan itu ia mampu diambil dan digunakan tanpa perlu memba.hayakan ikan paus.

Tetapi jika anda menemui ambergris yang berbentuk pepejal, jangan dilupakan kami yang telah memberikan anda maklumat ini, dapat bahagian 20% pun jadilah.

RUJUKAN:

Daley, Jason (14 April 2016). Your High-End Perfume Is Likely Part Whale Mucus. Smithsonian.